Nongpoh, 22 Nohprah: Ka Ri-Bhoi Cultural Upliftment Committee ha ka jingiatreilang ryngkat bad ka Meghalaya Tourism Development Association ha ka sngi Nyngkong jong ka Taiew ka la pynlong ia ka tamasa lehkmen, kum shi bynta ban pynpaw pyrthei bad ban pynsngewthuh ia ki paidbah ka Ri Bhoi District, halor ki jingriew spah jong ka District kaba don ruh ia shibun ki riti ki dustur bad ki kolshor tynrai kiba dang im haduh kine ki sngi. Ia kane ka tamasa lehkmen ba la tip kum ka Ri-Bhoi Cultural Festival la pynlong ha Orchid Lake, Umiam, ha kaba u Dr.DD Lapang uba dei ruh u MLA ka Nongpoh, u la wan ban shim bynta kum u kongsan ha kane ka tamasa lehkmen ha ryngkat ka jingiadonlang naduh ki Sirdar, ki Lyngdoh Raid lem bad ki riew rangbah jong ka thainn, kaba la pynphuh pynphieng ha ki ba harukom namar kaba dei ruh ka jingdonkam ban pynneh pynsah iaki riti ki dustur. Ki jingshad bad ki jingrwai tynrai kiba la pynkhih win ha kane ka sngi ki kynthup iaka jingshad, Shad Shoh Kba ba la wan shad da ka Raid Nongbri, ka jingrwai tynrai na ka Raid Bhoi Lasa, ka Shad Shut wait bad shad Rah Kynthei, na ka Raid Nonglyngdoh bad kynthup ka jingrwai tynrai u Bah Justine I. Sun kaba dei halor ka jinglong jingman jong ki briew ha Raid Nonglyndoh bad kawei na ka jingrwai kaba la paw bha ba la tip kum ka Shi eh ka Khwai Dohkha . Haba kren ruh ha kane ka sngi kum u kongsan, u Dr. D.D Lapang u la ai ia ka jingiaroh ia kaba khraw ia ka Ri-Bhoi Cultural Upliftment Committee bad ka Meghalaya Tourism Development Association kiba la shim khia ban plie ia ka lad na ka bynta ki kynhun bapher bapher ka Ri-Bhoi ban pyni paidbah ha rynsan halor ka jingdon jongki ia la ka rwai bad ka shad tynrai, kaba long ruh kum ka jingkyrsiew thiah ia ki paidbah ka Ri-Bhoi ba kim dei ban klet ia la ka tynrai, namar ha kane ka rynsan la iohi ba ka Ri-Bhoi ka dang don shisha ia ka riti ka dustur tynrai ba dang don haduh kine ki sngi kumba la ialam da u mynbarim bajah. U la ong ruh ngi dei ban long kiba sngewsarong halor ka riti ka dustur kaba dang neh dang sah haduh kine ki sngi, namar kano kano ka jaid bynriew ka bym don ia la ka tynrai ka dei ka jaid bynriew kaba iap. Kumta lyngba jong kane ka tamasa, la khmih lynti ruh ba kum kine ki prokram kin dang bteng ha ki por ban sa wan, khnang ba kan long ka jingkyrsiew thiah ia ki paidbah hapoh jong ka Ri Bhoi District ne ha ka jylla hi baroh kawei.


Nongstoin, 28 Nohprah: Hadien ba NGT kala pynbna ia ka jingkhang tih dewiong ha ka Jylla ki paidbah ka West Khasi District kila mad bad ia kynduh ia shibun ki jingeh bad jingjynjar ha ka ioh ka kot namar kiba bun ki paidbah na katei ka District ki ju im ja da kaba khaii bad bylla tih dew iong, hynrei wat hapdeng kitei ki jingeh bad ki kynrum kynram, mynta u snem 2015 la nangioh mynsiem biang ki malik bad ki nongbylla dewiong namar ba ka NGT kala ailad katto katne por ia ki nongkhaii dewiong ba kin shalan pyndep ia u tei u mar u ba dang sah bad hadien bala kut ka jingai por ka NGT kala iai bteng biang ia ka jingai por da katto katne bnai ban shallan biang ia u dewiong bad haduh mynta mynne ka dang iaid katei kajuh ka rukom kata da kaba ailad khyndiat khyndiat bnai ban shallan ia u dewiong. Nalor kitei ki jingjia ka WKHD ha une u snem 2015, ka la mad ia shibun ki jingjia ha kaba iadei bad ka jingshah thombor ha ki kynhun kaikhlaw na Rilum Garo khamtam ha ki thainn Shallang bad kiwei kiwei ki jaka kiba don ha khappud jong ka WKHD, kala don ruh ka jingshah rahbor, jingshah dawa pisa ki nongshong shnong na kitei ki thainn ha ki kynhun kaikhlaw bapher bapher. Ym tang kata kala don ruh ka jingiather kuli kaba jur hapdeng ki kynhun kaikhlaw bad ki bor pulit jong ka District, na ka liang jong ka tnad pulit ka WKHD kala ialeh tyngeh ban iakhun pyrshah ia ki kynhun lehnoh ha u ne u snem 2015, bad ki pulit kila ioh kem bad kurup ruh ia shibun ki tiar ki tar jong ki kynhun kaikhlaw na Rilum Garo, bad don ruh kiba la wan ban pyndem noh ialade ha khmat ki pulit. Ka jingduh nong kaba khraw ia ka WKHD mynta u snem 2015 kadei ka jingkhlad noh kaba kyndit jong u Maieid Hopingstone Lyngdoh u ba long u nongmih khmat u bym pat ju rem election mynno mynno ruh u Bah Hoping stone, u la long nong mih khmat sha ka dor bar Jylla, la khadwei sien kyn thih, kaba sdang naduh u snem 1962 bad ula long kum U MDC la hynniew sien kynthih, kaba sdang naduh u snem 1957 bad ula long MP ruh ha ki snem 1977-79. Haduh ki sngi jong ka jingkhlad noh jongu, u dang long hi U President jong ka seng sain pyrthei HSPDP, kaba dei ka seng, kaba ula seng bad kaba um shym la pynduh pyndam satia haduh ha kine ki sngi U bah Hoping, ula long U Chief Executive Member jong ka Khasi District Council; ula long bunsien kum u myntri rangbah ba ar, ha ka sorkar Jylla bad ula bat ia shibun ki tnat kam ha ka sorkar Jylla. Ka jingkhlad noh jong u te u nongialam ba radbah jong ka Ri bad ka jaitbynriew kala pyniam briew ym tang ia ki ba haiing hasem hynrei wat ia ka District bad ia ka Jylla hi baroh kawei, ka shnong Nongstoin kala leh bad pyndonburom khatduh ia ka met jong u tei u Nongmihkhmat ha kaba da ki phew hajar ngut ki paidbah kila tuid sha ka Madan New Nongstoin ban iadon bynta ha ka jingleh burom ba khatduh ia ka met jong u ha shwa ban rah noh sha ka Shnong Mawkyllei ban tep don burom ia u Ma Hopingstone Lyngdoh. Ia ka met jong u Maieid Hoping la tep don burom ha u lum jingtep Presbyterian ha Mawkyllei bad ha shwa ban tep la pyndonburom khatduh da ka Sorkar Jylla ha kaba bad ha katei ka sngi ruh da ki phew hajar ngut ki paidbah najan bad na jngai kila tuid sha ka shnong Mawkyllei ban ai khublei khatduh ia u Maieid Hoping. Hadien ka jingkhlad noh jong u Maieid Hoping tang hadien katto katne por ka election commission jong ka Ri India kala pynbna syndon ia ka tarik na ka bynta ka election shiteng samoi ha Nongstoin Constituency ban pyndap ia ka jaka kaba la thylli jong u Maieid Hoping u ba khlem lah shuh ban pynkut, bad na ka bynta ka election shiteng samoi kila mih shibun ki jingiaknieh tiket hapdenh ka party HSPDP bad party Congress bad hapdeng katei ka jingiatan tyllai kaba jur na kitei ki ar party heh ioh u bah D. Jyndiang ia ka tiket HSPDP bad bah Gabriel Wahlang ia ka tiket Congress. Hadien ka jingpynbna tiket na ki ar party heh katta ka Congress bad HSPDP kala mih shibun ki kynrum kynram bad kala don ruh ka jingiamih bad ia rung na kawei ka seng sha kawei pat, bad haduh kapor ban file nomination kila doh haduh saw ngut ki kyrtong kiba ia aireng ha ka election shiteng samoi katta u bah D. Jyndiang Kyrtong HSPDP, bah Gabriel Wahlang kyrtong Congress, bah Mosklandar Marngar kyrtong UDP bad i Dr. Fenella Lyngdoh Nonglait kyrtong shimet. Ha ka rynsan ialap election baroh ki kyrtong kila pyni iala ki jong ki nongrim bad ha ka por ialap election la wan hiat lut ki heh nongialam party bapher bapher naduh na Nongbah Shillong kumjuh ki heh ki hain jong ka sorkar kynthup ruh ia u Myntri rangbah u Dr. Mukul M Sangma ban ialap election na ka bynta u kyrtong jong ki, bad ha katei ka election shiteng samoi ha Nongstoin don jingkyrmen kiwei ki party ban jop ia ka election khamtam ka party Congress bad haduh ki sngithep vote dang iai don jingkrmen ka party congress ban jop ban ban warah ia ka jingkylla ha Nongstoin hynrei ha ka sngi niew bad khein ia ki vote khlem lah thaw pyrthei ka Congresa bad kiwei ki party namar dang iaibteng ka jingjop jong u sing, bad u bah D. Jyndiang u ba long u draibar jong u Maieid u la kylla long u MLA ba thymmai jong ka Nongstoin Constituency. Hadien ka jingjop election ruh sdang mih biang ki kynrum kynram hapoh jong ka seng HSPDP ha kaba kila mih shibun ki huri hura hapoh jong ka seng bad kila don ruh ki jingkynthoh na u President jong ka party ia ki katto katne ki dkhot jong ka seng, bad kila mih ruh ki jingbym ia sngewthuh jingmut para dkhot bad haduh ba thoh ia kane ka khubor ym shym pat la lah satia ban ia pynbeit ia kitei ki huri hura.


Shillong, 28 Nohprah: Ia ka met jong u MLA bad myntri sorkar barim ka jylla u Bah Friday Lyngdoh la tep don burom mynta ka sngi Nyngkong ha lum jingtep ka Balang Mawkhar. Ki nongialam ka party Congress naduh ka President ka AICC ka Sonia Gandhi ka la phah ia ka khubor sngewlem sha kiba haiing hasem jong u Bah Friday. Na ka liang u Myntri Rangbah ka jylla u Dr Mukul Sangma ruh u la phah ia ka khubor sngew lem sha kiba haiing hasem jong une u nongialam ka party Congress namar ba um shym la lah ban wan namar ki daw bym lah kiar. Ia ka shithi ka Sonia la pule da u president ka MPCC u Bah DD Lapang katba ia ka shithi jong u Mukul Sangma la pule da u para jongu u Zenith M Sangma. U Bah Friday u la khlad noh ha ka 24 tarik Nohprah ha ka rta kaba 86 snem. Shwa ba un iasoh sha ka sain pyrthei u la shakri shwa kum u nongtrei sorkar bad hadien u la rung sha ka sain pyrthei bad shah jied kum u MLA na Mawkhar bad long ruh kum u myntri sorkar. U la bat ruh kum u president ka MPCC ha kine ki snem ba la dep. Ka jingkhlad jongu, ka dei ka jingduh kaba khraw ia ka imlang sahlang namar ba u dei uba la noh synniang shibun ban kyntiew ha kiba bun ki liang.


Shillong, 29 Nohprah: Ki paidbah ryngkat ka jingiadonlang ki pulit mynhynnin ka sngi ki la ioh ban pyllait im ia uwei u nongkhaii dohkha na kti ki nong rahbor. Utei u nongkhaii dohkha u dei uba la tip kyrteng kum u Mofidul islam na Krishnai kaba don ha Goalpara. Mynhynin ka sngi u Islam u la leit ban die dohkha sha ka shnong Thapa Dajongre kaba hap hapoh ka Mendipathar Police Station, ha North Garo Hills hynrei kynsan kynsan ka kynhun ki runar ki la bat ia u bad ki la rahbor sha kawei ka jaka kaba don hajan katei ka shnong hi. Ha katei ka jingjia laong ba ki don ki paidbah nongshong shnong kiba la iohi da la ki jong ki khmat ia ka jingshah rahbor u Islam, tang mar kumta hi la ong ba ki paidbah kila pyntip pulit bad tang mar ia pyntip pulit ki la kthong dalade hi ia kitei ki runar bad hadien shipor la wanlang sa ki pulit bad kila tur sha ka jaka ba don kitei ki runar, hynrei tang mar ia iohi ia u paidbah bad ki pulit kitei ki runar ki la phet krad noh sha ki khlaw ba rben bad ki la ieh ia utei u nongkhaii dohkha ha katei ka juh hi ka jaka. Ia u Islam la pynkit noh sha ka PHC kaba don ha Mendipathar ban ai jingsumar naba u la mynsaw malu mala.


Jowai, 3 lyngkot: Ka Synjuk ki Rangbah Shnong ka Ri Jaintia (SRSRJ) ka la pynpaw ka jingsngew nguh ia u Lat ka jylla u V.Shanmuganathan namar ba u la pyndep ia la ka kular da kaba ai sngewbha Krismas ia ki da kaba mynjur ia ka Bill jong ka JHADC kaba la thaw kyrpang na ka bynta ki Dorbar Shnong, Elaka, Dolloi, Sirdar, Waheh Shnong bad kiwei, ia katei ka bill u Lat u la shon muhor ha ka 23 tarik u nohprah jong u snem ba la leit noh kata ar sngi shuwa ka Krismas. Katei ka Synjuk ka la ai burom ruh ia u u CEM ka JHADC ma T. Shiwat, Deputy CEM JHADC u ma A.A Shullai, Chairman ka JHADC Ma L. Shylla kumjuh ruh ia u myntri ba peit ia ka PWD ma S. Dhar ma S, Mukhim MLA, ma J. Dkhar MLA bad kiwei ki MDC bad MLA jong ka Jaintia Hills bad MP ma V. Pala kiba la iatrei ryngkat bad ki Rangbah Shnong baroh hapoh ka synjuk na ka bynta ban pynur long ia ka jingthrang jong ki paidbah ka Ri Jaintia ban ioh biang ia ka hok ka kynti ka jong ki ha ki liang baroh, na ka bynta ka roi ka par bad ki jingdonkam baroh lyngba ka jingiarap jong ki Dorbar Shnong kumba ju long myn shuwa. Ka la pynpaw ruh ka jingsngewnguh ia ka jingiatreilang jong ka SNSBH ryngkat naduh ba sdang ka jingiaid lynti jong kane ka kam kat haduh ba kan ioh ia kane ka jingjop kaba khraw. Ka synjuk ka la pynbna ruh ba ki Dorbar Shong bad ki Rangbah Shnong kin ioh noh ban trei ia ki kam ki jam kiba ia dei bad ka roi ka par hapoh shnong poh thaw kumba ju long mynshwa bad ia kane ka synjuk kan sa lum shen ia ka jingialang bah jong ki Rangbah Shnong baroh jong ka Ri Jaintia ban ai ia ka jing pynbna ba donkam ban trei noh katkum kane ka Bill jong ka JHADC ba la dep mynjur khnang ba ym don shuh ka jingialam bakla bad ki jingleh thurmur da ki Rangbah Shnong bad Dorbar Shnong, pynkut ka kyrwoh bala phah da u General Secretary (SRSRJ) ma Army Lipon ryngkat ki jingkhublei snem thymmai.


Shillong, 4 lyngkot: Haduh ha kine ki sngi ruh ym pat shym la pynbna satia ia ka elekshon MDC shiteng samoi ha kito konsti twensi kiba dang sah thylli haduh mynta ruh hadien ka jingrisai ki MDC jong ki. Kumba long mynta ki don 7 tylli ki konstitwensi kiba la sah thylli khlem MDC bad kitei ki long ka Sohiong konstitwensi kaba la risai noh u bah HDR Lyngdoh, ka Nongkrem kaba la risai noh u bah Ardent M Basaiawmoit, ka Laban -Mawprem ba la risai noh u bah Sanbor Shullai, ka Mawthadraishan u bah Brolding Nongsiej, ka Rambrai u bah K.P Pangniang, ka Mairang u bah Metbah Lyngdoh, bad ka War Jaintia ba la risai noh u ma Stephan Mukhim. Lah ban pynkynmaw ba u nongpeit nongjngoh ia ki District Council ha kane ka jylla u bah HDR Lyngdoh kham mynshuwa u la ai ksai ba ia ka elekshon dei ban pynlong noh hapoh 6 bnai naduh ka sngi ba risai ki MDC, katba na ka liang u khliehduh ka KHADC pat u bah Pynshngai N Syiem u la ong ba ka sorkar kam dei ban kwah pynlong elekshon jubor khlem ka jingiasngewthuh jingmut bad ka District Council namarba kumba long mynta u la ong ba ka Council ka don hapdeng ka jingkyrduh pisa bad u la kyntu ruh ia u Lat ka jylla ba shuwa ba un pynbna ia ka elekshon u dei ban ia phylliew jingmut shuwa bad ka District Council bad ban tip la ka don pisa ne-em ban pynlong elekshon. Hynrei watla ki bor sorkar ne u Lat ka jylla kim pat pynsawa eiei shaphang ka elekshon shiteng samoi pynban la iohi ba ka seng Congress bad ka HSPDP ki dei ki ar tylli ki seng sai pyrthei kiba la pynkhreh lypa na bynta ka elekshon shiteng samoi bad kitei ki ar seng ki la kyrjiaw kti ruh ba ki la kwah noh dik dik ban wan noh ka elekshon shiteng samoi. Ia ka jingpynkhreh kitei ki 2 seng la iohi na ka jingkhohreh jong ki ban pynbna kyrtong na bynta ka elekshon shiteng samo ikaba kiwei pat ki seng sai pyrthei kim pat phohsniew eiei. Lah ban pynkynmaw ba khyndiat bnai mynshuwa ka seng HSPDP ka la pynbna ia u kyrtong jong ka na Nongkrem konstitwensi bad ki nongialam katei ka seng ki la iathuh ha kitei ki khyndiat bnai ba kiba bun hi ki konstitwensi katei ka seng ka la don kyrtong lypa hynrei kaba ki dang wad ka dei sa tang ka Mairang bad ka Sohiong. Lah ruh ban pynkynmaw ba ka seng Congress ruh ka la dep ban pyndep lut ia baroh ki kam kiba ia dei bad ka jingkhot aplikeshon na bynta kiba kwah ban ia khun ha ka elekshon MDC shiteng samoi ha kaba ki nongialam jong ka ki la iathuh ba ha manla ki konstitwensi kiba thylli ki don tang tang marwei ki nongpan tiket kum na Sohiong u ba pan tiket dei tang u khun u bah HDR Lyngdoh marwei hi, lait noh ka Nongkrem konstitwensi kaba don ar ngut ki Lambor kiba la pan tiket kata u bah Lambor Malngiang bad u bah Lambor Nongrum.


Shillong, 4 lyngkot: U JPN Singh, Director (NE.I), Union Home Ministry u la phah da ka shithi ha ka 31 tarik u nohprah, 2015 sha ka Meghalaya High Court halor ka jingpan bor pahara jong ki nongbishar katei ka Court hadien ba kila shong thaint. Ha katei ka shithi u Singh u la pan por lai taiew na ka High Court ba un iaid katkum ki lynti ba donkam na ka bynta katei ka jingpan bor pahara jong ki. Ha katei ka shithi u Singh u la pyntip ruh sha ka High Court ba ban pynbiang bor pahara ia u Chief Justice bad kiwei pat ki nongbishar jong ka High Court ka Meghalaya ka dei ka kamram jong ka sorkar jylla. Ha katei ka shithi u la ong ruh ba katkum ki lynti ba dei ban iaid ia ki Chief Justice bad ki Judge jong ka Supreme Court bad ka High Court dei ba pynbiang bor pahara da ki pulit jong ki jylla lane Union Territories ba ki hap bad kata ruh ka dei halor ka jingshah pyntieng pynsmiej jong kikaba na ka por sha ka por. Hynrei ka High Court kam shym la hun ia katei ka jubab ba ka la ioh na u Singh bad ka la ong ba ha ka jaka ba un le ia kaba donkam la i pynban kumba um don jingkitkhlieh ban leh ia kaba donkam bad ka la ong ba kaba bha eh ia ka ban khot ia u ba un ia don ryngkat ban shim ia ka rai halor ka jingdonkam ban ai bor pahara ki nongbishar ba la shong thaint ka Court. Kham mynshuwa ha u naiwieng jong u snem ba la dep ka High Court ka la ong ba ka jingim u Chief Justice bad ki Judge jong ka ka don hapdeng ka jingma bad donkam ban buh bor pahara kaba biang ia ki. Lah ban kdew ba ar ngut na ki nongbishar ka High Court kin shong thaint noh mynta u bnai katba uwei pat ha u snem 2019 bad shuwa ba kin shongthaint ki la ong ba kim sngew shngai shuh bad na kata ka daw ki donkam bor pahara.


Shillong, 04 K Lyngkot: U jumai ba khlain bor haduh 6.7 richter scale, mynta ka sngi, dangstep phyrngab u la pynduwai Blei ia ki paidbah ka jylla kiba syier thot thot wat hapdeng ka jingiohthiah ki la kyndit hi joit. Une u jumai ba la pynher syrngiew lut ia baroh u sdang na ka thainn Tamenglong ka Imphal ha Manipur bad u la pynkhih jur ia kane ka jylla Meghalaya ruh ha ka por 4:35 baje mynstep uba neh kumba katto katne sekhon. Hynrei donbok bym don kano kano ka jingjia ne ka jingduh ha kane ka jylla. Ka jaka ba mih une u jumai ka jia ha ka jingjylliew kaba 17 km shapoh khyndew na ka Tamenglong District kaba jngai kumba 33 km na nongbah Imphal ha Manipur. Kane ka jingkhie u jumai uba khlain bor ka long saw sngi hadien ba la ioh ia ka snem thym mai jong kane ka tlang. U Jumai u la pynsyier jur ia ki paidbah haduh ba kiba bun ki la wad jaka rieh na kaba khie kynsan na jingthiah, kiba mih shabar bad don kiba duwai ia u Nongthaw ba un pynlait na ka jingma. Wat ki mrad kum ki ksew, ki miaw ki pah ha kane ka por ba khih u jumai. Une u jumai uba jur bha lah ban ong, u la long ka phang pdeng jong ka jingiakhana hadeng ki paidbah ka sor Shillong, ha ki ophis sorkar bad ki jaka paidbah. U Deputy Commissioner ka East Khasi Hills u Bah Peter S. Dkhar u la ong ba um pat ioh jingtip eiei la ka don ne em ka jingjulor hynrei u la maham ba namar ba ka jylla Meghalaya ka dei kaba hap ha ka lynti iaid jong u jumai (Zone 5), ki briew ki dei ban long kiba husiar, ban pynlong ia ki iing kiba lait na kano kano ka jingma. U DC u la ong ba ka sorkar ka la long kaba la pynkhreh ban ai ia ki lad jingiada bad ban hikai ia ki paidbah kumno ban iada ban leh haba jia ba wan ka bor ka mariang. U ADM u Bah Ronnie Wahlang u la ong ba kam don kano kano ka jingjulor kaba wanrah jingmynsaw ha kane ka jingkhie u jumai kumba la ai jingtip da ki briew ka PWD; kiba leit jngoh ia ki jaka. Ka don tang ka jingpdang ka iing shong pynngad (Guest House) ka High Court tang kam dei ka jingjulor kaba jur , la ong u Bah Wahlang.


Shillong, 04 k lyngkot: Ka lympung ka khynnah seng khasi seng raij kan pynlong ia ka aiom lehkmen ki heprit ba shisien shisnem ka ban long ha ka 16 bad 17 tarik mynta u bnai ha ka shnong Nonglang kaba ha south West Khasi Hills District, ka lynti lyngba ka shnong Tyrsad-Weiloi Jakrem- Mawkyrwat-kaba jngia kumba 75 kilometer na nongbah Shillong. Ha kane ka lym pung ki heprit kin pyni ia la ki sa, ha ka kren ka khana, ka tem ka put, ka rwai ka siaw, ka shad a kmen tynrai ne ha ka jingpyni ia ki jingsneng tymmen kiba pyni ia ka akor khasi. Ka jingthmu jong kane ka lynpung kalong ban lum ban lang ban ban ia pynithuh ithaw ia ki hep barit kiba don hala ka niam khasi hapoh ka thup Hala thymmei ban tei ia ka lawei . Kane ka dei ka sien kaba khadwei ba ngin iohi ba naduh ki jingpyniaid ia ka jingialang, ka nguh ka dem haduh ka tem ka put ka shad ka kmen bad yn pyniaid hi da ki khynnah. Kumta la iawer lang ia baroh ki para kur ki para kha ban ia wan sakhi lem bad kumjuh ruh ba phin phah ia la ki khun ki pyrsa ban wan iashim bynta sha ka tei ka lynpung da ka mynsiem kaba shit rhem.


Shillong 05, K lyngkot: Ka Mawlong Area Welfare Development Association (MAWDA) ka la dawa na ki bor ba dei peit ba dei ban moramot noh ia ka ICDP centre kaba don ha Mawlong Nongtluh, Ri-Bhoi. Ka seng ka la shim khia ia kane hadien ba la ioh ka jingujor na ki paidbah ka la leit ban wan jurip da lade ia ka ICDP Centre kaba don ha Shnong Mawlong, Nongtluh, Ri Bhoi District. Ka MAWA ka la lap katei ka ophis kaba la plie naduh ka 19 tarik Risaw, 1979 da ka jingthmu ban ai jingshakri ia ki paitbah nongri jingri ba kynthup kumba 12 tylli ki shnong ka thainn ka la jot bad pra lut ki jingkhang bad wat ban buh dawai ruh ym don shuh ka jaka kaba biang namar ki jingkhang baroh ki la jot bad pra lut bad kane ka la pyndkhoh ia ki nongtrei ban pyndep ia ki kam jong ki ha kaba iadei ban ai jingiarap ia ki paidbah ha katei ka thainn. Watla tnat ka la buh ia ki nongtrei ha katei ka centre na bynta ban ai ka jingshakri sha ki paitbah ka thainn hynrei ym don jingmyntoi satia namar ba tang jaka buh dawai dashin ruh ym biang bad ka iing ruh kam long shngain. Kumta na ka liang ka synjuk, da ka jingsngewkhia na ka bynta ka jingduh myntoi jong ki paitbah ka dawa na ka tnat na ka sorkar jylla lyngba ka tnad Animal Husbandry& Veterinary Department ban maramot noh mardor ia ka ICDP Centre ha Shnong Mawlong, Nongtluh khnang ba ki paidbah kin ioh jingiarap na katei ka ophis halor ka kam ri jingri bad kiwei kiwei. Ki nongtrei katei ka centre ki la shu pynbiang ia ki nongdonkam katba lah da kaba shu leit pynshim dawai na Nongpoh ne Umden lane da kaba shu pynrah tang kiba donkam eh. Kane ka long katkum ka kyrwoh ba la phah da u Bah PS Manih Publicity Secretary ka MAWDA.


Shillong 05 K lyngkot: Ka Hynniewtrep Youth Council (HYC) ka la ong ba horkit hordang kan pyrshah beit ia ka lynti rel ban wan sha kane ka rilum Khasi. Kum ki rit paid ngi don ka Bengal Eastern Frontiers Act 1873 ka ain kaba iada ia ngi ha ka jylla la ong u Bah Nickson Dohling u organizing secretary ka HYC ha ka jingialang sam khusnam ka seng ha Umjaiur ha kane ka sngi Nyngkong. U la ong ba ka lynti rel ka lah ban pynbun ia ka jingwan buhai shnong ki mynder sha kane ka jylla. Ka HYC Umjaiur Unit ka la sam khusnam ruh sha ki samla pule kiba jop ha ka jingiatainia halor ka phang, Hato ka lynti rel kan wanrah ia ka roi ka par kaba long ha kane ka sngi Nyngkong. U Bah Dohling u la ong ba ka HYC ka la ai khusnam sha ki samla ba wan shakhmat ha ki jingpule na ka bynta ban ai mynsiem ia ki ban trei shitom.


Nongstoin, 05 K Lyngkot: Ha ka 3 tarik mynta u bnai u wei u samla u ba tip kyrteng kum u Johnbenshon Puwein 19 snem ka rta, u la iap hashen hadien ba ki riew runar ki bym shym la lah satia ban tip la ki dei kiei, ki la wan ban siat ia u tei u samla ha kawei ka iing kaba don ha Dewlieh Mawkyllon ka shnong kaba don ha ki thainn Maweit WKHD. Kat kum ka tyllong khubor na ki pulit la ong ba u tei u samla u dei na ka shnong Pyndengrangia, u la wan sha katei ka shnong ban sah kai bad la ki ba ha iing ha sem jong u hynrei kyndit kumno re ki tei ki riew runar ha katei ka sngi ki la wan beit beit sha ka iing ba don u tei u samla bad siat syndon ia u haduh ba un da iap ha shen. Shuh shuh ka khubor pulit ka iathuh ruh ba haduh mynta ym shym pat la lah satia ban tip ia ka daw jong katei ka jingjia bad ia kitei ki runar kiba la pyniap dusmon ia u tei u samla ruh ym shym pat la lah satia ban tip ba kidei ki ei bad la ong ruh ba katkum ka jingpeit jong ki pulit ia ka met iap jong u tei u samla la suba jur ruh ba kitei ki runar ki la pyndonkam da ka suloi siat mrad na ka bynta ban pyniap ia u tei u samla. Na ka liang jong ki bor pulit hadien ba ki la pyndep ia ki jingdonkam baroh kila aiti noh ia ka met iap jong u tei u samla sha kiba ha iing ha sem na bad ki bor pulit ka WKHD ki dang iai bteng ia ka jingthwet kaba jur na ka bynta ban lap ksai ia kitei ki runar kiba la pyniap dusmon ia u tei u khynnah samla.


Shillong, 5 lyngkot: 97 kilo ki dohkha u wei u Rawon u la pajut na Wah Umngot tang ha ka shisngi. Utei u rawon u dei na ka shnong Shnongpdeng kaba jngai tang kumba katto katne kilomitar na Dawki. U la ngat ia kitei ki 97 kilo ki dohkha na Wah Umngot kaba don mar syndah bad katei ka shnong. La iathuh ba katei ka dei ka jingjia kaba nyngkong eh ha Wah Umngot ba un don u rawon u ban ngat dohkha haduh kattei tang ha ka shisngi. U Rawon uba la ngat ia kitei ki dohkha u dei uba la im sngi na ka kam khwai dohkha bad manla ka sngi u ju pynlut ia ka por jong u ha ka ban khwai dohkha ha Wah Umngot bad katkum ka jingiathuh ki briew na ka shnong Shnongpdeng la ong ba utei u rawon u la shim ba ka kam khwai dohkha hi ka dei ka kam ka jam jong u. U dei ruh u nongkhwai uba la bna nam ha ka shnong Shnongpdeng bad ha ka thain Dawki baroh kawei. Utei u Rawon ba satar ka shnong Shnongpdeng u dei u bah Devanan Lymba. U Devanan u la ngat tang ar tylli ki dohkha hynrei ka jingkhia kitei ki ar tylli ka long haduh 97 kilo , kawei ka dei kaba 47 kilo bad kawei pat kaba 50 kilo. Baroh ar tylli kitei ki dohkha ki dei kiba la ju khot ki kha Khla . Ha ka 2 tarik u la ngat nyngkong kaba 47 kilo bad u la die noh ia utei u kha khla ha ka dor T.15 hajar tyngka. Ha ka shiteng sngi jong ka sngi kaba bud kata ha ka 3 tarik u la ngat sa uwei u kha khla uba khia haduh 50 kilo bad ia utei u kha khla haduh mynta u dang ri hapoh um bad la don kiba wan pan thied hynrei um pat pyllait namar bym ia hap dor, u Devanan u la thmu ban die noh ia utei u khla khla uba 50 kilo lada don ba thied ha ka dor T.20 hajar tyngka. Haduh ba thoh ia kane ka khubor u bah Devanan um pat die ia utei u dohkha. U la sei ia utei u dohkha 50 kilo ha ka por shiteng sngi jong ka 3 tarik u kyllalyngkot, 2016 bad ka jingiakhun ban sei ia utei u dohkha ka long tang shiteng kynta. Um shym la lah ban ia khun marwei hynrei la don kiwei pat ki paralok jong u haduh 5 ngut kiba la wan ban iarap lem ia u haduh ba un da ioh sei shabar. U Devanan um shym la khwai da kino kino ki jingbam bang bam thiang ban pynbiej ia utei u dohkha hynrei u la woh tang da u khwai suda da kaba shu kawang antad hapoh hapoh um bad u sa tan ia u ksai bad ha katei ka or ba u tan u sngewthuh ba la woh dohkha. Katkum ka jingiathuh ki briew na ka shnong Shnongpdeng, ki la ong ba la don bunbah kiba kum kitei ki dohkha kiba ki briew katei ka shnong ki la ngat bad kaba la ju ia ngat paidbah eh ka dei u kha khla uba 10 kilo ka jingkhia. La don ruh kiba ngat uba 20 kilo, 30 kilo haduh 35 kilo, hynrei une ba la ngat da u bah Lymba mynta la ong ba u dei uba heh tam bad ka dei ruh ka sien ba nyngkong ba la sei na Wah Umngot kat ute u jingheh u dohkha. Ki la iathuh ruh ba utei u jait dohkha ha ka por mynsngi, u long kum u biej, namar ba wat lada don kiba ngam shapoh um shajan met jong u ruh um tip phet hynrei la ong ba u sian bha pat ha ka por mynmiet.


Shillong, 5 lyngkot: Dang ha ki khyn diat sngi ba la dep,ka la jur bha ka thma ktien hapdeng u Dy.CEM ka KHADC u bah Process T Sawkmie bad u bah Adelbert Nong rum MDC ka Jaiaw, uba dei ruh u nongialam jong ka ka KHNAM. Katei ka thma ktien ka dei hadien ba ka KHNAM ka la leit ban pyniasoh sha ka PDF, ha kaba ka la ong ruh ba ka jingleit ia soh jong ka, ka dei ym ban kyrshan ia u bah Sawkmie, hynrei ban kyrshan ia u bah Pyn shngai N Syiem, naba ka shuki jong u ka shong synjor. U bah PT Sawkmie pat u la ong ba katei ka jingkren jong u bah Adelbert ka dei tang ban da rap jot, namar ba myn shuwa ka la kren bei ia u bad kumjuh ia ka PDF, hynrei mynta pat ka la kylla ktien. U bah P.T u la kyntait ruh ba u don ka jingthmu ban pynkhyllem shuki ia u bah Pynshngai hynrei u la ong ba u dei u paralok ba iajan bha bad u bad un iai neh haduh kaba kut, bad u la ong ruh ka kam CEM kam dei ka kam ban ia ktaid ki MDC shimet hynrei ka dei ka kam jong ka seng Congress. Kham mynshuwa pat ka la don ruh ka jingkynnoh ba ka la don ka jingiakynduh sop sop hapdeng ki nongialam Congress bad u bah PT Sawkmie, hynrei ki nongialam seng Congress ki la ong ba kim pat kwah ban pynpaw eiei shabar namar ba ba ka jingiakren ka dang iaid. Wat la na ka jingkren ki arliang kaba la sngewthuh ba ki kwah ban pynneh ia u bah Pynshngai ha ka shuki, hynrei katkum ki dak kiba paw la iohi ba u bah Adelbert u kham ia jan bad u bah Pynshngai ban ia u bah Sawkmie, la bun ki khep la iohi ba u bah Adelbert u ia don ryngkat bad u bah Pynshngai bad ia kane la sakhi ruh dang mynta ka sngi ha ka jingleit ia kynduh u CEM ba la synran ia u da u bah Adelbert ha ryngkat ka jingiadonlang u bah Banteidor Lyngdoh. Kat katei ka jingleit ia kynduh Lat na bynta ka ishu kaba ka KHADC ka la ia ksaid dohiap ka VAB , ka jingkylli kaba mih mynta ka long shaei u Dy.CEM uba ju ia don ha syndah u CEM u jah ha kum katei ka por?. Ki pyrman jong ka sai pyrthei ki la shim ba kane ka dei ka dak kaba pyni ba ka don eiei kaba pher hapoh ka sem jong ka PDF kaba ialam da u bah Pynshngai . Ki lad khubor ki la iathuh ba u bah Pynshngai u la sma eiei ia ka sai pyrthei ha KHADC kaba lah ban ktah ia ka shuki jong u bad la ong ba mynta u la long husiar bha ialade ioh ba ka shuki jong u kan shu khyllem kyndit noh. La ong ba mynta u don ka jingmut ban bate kam thymmai biang ia ki MDC ha KHADC kiba don ha ka PDF bad katei ka jingthmu bate kam thymmai ka long ban ai bynta lem ia baroh ki party kiba la wan ban pyniasoh bad ka PDF kata kum ka KHNAM, UDP bad HSPDP kumjuh ruh u MDC shimet u bah Latiplang Kharkongor bad katei ka jingthmu bate thymmai la ong ba ka jwat bha ia u CEM ban pyrkhat bad ban shim rai. Ki lad khubor ki la iathuh ba hadien ba la mih ki jingkynnoh kiba bun ia ka jingshong synjor ka shuki jong u ki la mih ruh ki jingsngew wit kiba bun ha ka jingmut jingpyrkhat u CEM bad kaba dang hap ban buh jingkylli mynta ka long la u bah Pynshngai un pynhap noh ia u bah P.T Sawkmie na ka shuki Dy.CEM bad kumjuh ruh na ka Executive Committee jong u?


Nongpoh, 6 K lyngkot: Da ka jingtrei shitom bad ka jingpyr khing halor ka jingdie ne shalan ia ka kyiad beai hapoh ka shnong ka thaw, ka Dorbar Shnong Mawlei Ri Bhoi District ha ka jingiatreilang ruh da ka Seng Longkmie, Seng Samla bad ka VDP ha ka 2 tarik mynta u bnai ki la ioh ban kurup da ki phew litar ka kyaid beai ia kaba la die tuh da ki katto katne ngut ki nongshong dukan ha ka dong Umlaren. Ha ka jingialeit khynra kyiad, ba la lamkhmat da u Rangbah Shnong, Bah S. Jyrwa ha ka jingiasynranglang ruh da ka President ka Seng Longkmie, ka Kong M.D Syiem, president ka seng Samla, u samla R. Mawlong bad u President ka VDP, u Bah S. Mawlong ki la ioh ban kem da ki phew litar ka kyaid na ki saw tylli ki dukan kiba don ha katei ka dong kiba kynthup ia ka dukan jong jong ka Kong Helinda Kurbah, Marta Jyrwa, Beraboliin Nongsiej, Phidlain Kharngi, kiba dei ha ka dong Umlaren. Katkum ka jingiathuh da ka Kong M.D Syiem, la ong, ba katkum ka jingpyrkhing bad jingmana jong ka Dorbar Shnong ha ryngkat bad ki Seng Longkmie bad Seng Samla halor ka jingkhang pyrshah ia ka jingdie beain ia ka kyaid ha ki khappud jong ka shnong ka thaw, hynrei la ioh jingtip ba don katto katne ngut ki nongshong dukan kiba la leh pyrshah ia kane ka jingmana, kumta, ha kane ka jingleit khynra ba la lamkhmat lang da u Rangbah Shnong la ioh ban kem bad kurup ruh ia ka kyaid na kitei ki dukan kiba la leh ia kane ka kam die kyaid beain. Ka la iathuh ruh, ba ia kitei kiba la shah kem la khot hajir da ka Dorbar Shnong bad hadien ka jingtohkit ki la aiti noh ia kitei ki nongdie kyiad beain sha ki bor jong ka ain ban leh ia kaba donkam katkum ki kyndon jong ka ain. Na ka liang ka Dorbar shnong, ki Longkmie, Samla bad VDP kin dang trei tyngeh ban peitngor ia ki nongdie kyaid beain ha Shnong bad lada dang lap nangne shakhmat kin nym pyndem bad kin dang shim shuh shuh da ki lad kiba tyngeh kiba long katkum ki kyndon ain jong ka Shnong.


Shillong, 06 K Lyngkot: U MDC ka Mawlai u Bah Process T Sawkmie u dang don ha ka jingiakren iasyllok bad ki heh nongialam ka Meghalaya Pradesh Congress Committee (MPCC) ban pynkhreh ban rung sha kane ka party. Haduh mynta, ngi dang iakren iasyllok bad ki nongialam ka MPCC bad kam pat don kano kano ka rai namar ba ngam pat rung ngam pat phah kano kano ka jingthoh ban rung haduh mynta , la ong u Bah Process haba iakren bad u Rupang mynta ka sngi Balang. Ha kane ka taiew ba la dep, ka Mawlai Block Congress ka la pynmih jingthoh sha ki lad pathain khubor ba kam pat pdiang satia ia u Bah Process ban rung sha ka iing jongka. Ngam pat don kano kano ka jingphah jingthoh sha ka Mawlai Block Congress ba nga kwah ban rung sha ka party , la ong biang u Bah Process bad bynrap, mynta ka dang iaid tang ka jingiakren bad ki heh ka MPCC kumno ban leh. Katkum ka jingong u Bah Process, lada ka jingiakren iasyllok bad ki nongialam ka MPCC ka iaid ha ka lynti kaba dei, u lah ban rung sha ka Congress. Hadien ba la iapynbeit bad ki nongialam ka MPCC, nga lah ban iashong iakren kham bha ruh bad ka Mawlai Block Congress , u la ong biang. U Bah Process u la jop MDC na KHNAM na Mawlai ha kane ka elekshon MDC ba la dep hynrei ula pyniasoh bad ka liangsynshar People Democratic Forum (PDF) hadien ba la pynkhyllem noh ia ka Executive Committee kaba ialam da ka seng riewlum. Ka la don ruh ka khubor hamsaia ba u Bah Process u don ka jingiakren wat ban pynkhyllem ia u Bah Pynshngain N Syiem na ka shuki CEM ha KHADC da ka jingbthah jong u Myntri Rangbah u Mukul Sangma.


Shillong, 6 K lyngkot: Ka jingshah rah noh ka jingialehkai Badminton na Shillong sha Guwahati wat hadien ba la pynbeit ban pynlong ha kane ka nongbah, ka la pynkthang ia ki bor pyniaid jong ka jylla Meghalaya bad ki la don ka jingsngew wat ban kyntait syndon ban pdiang ia baroh ki jingialehkai ka 12th South Asian Games 2016 ban pynlong ha kane ka jylla. Ka Shillong ka pdiang lang bad ka Guwahati ia kane ka lympung 12th South Asian Games 2016. Halor kane, ka Meghalaya State Olympic Association (MSOA) ka la phah ka shithi sha u Director General ka SAI u Injeti Srinivas uba dei ruh u chief executive officer (CEO) ka 12th SAG 2016 ha kane ka sngi Balang. La iathuh ia ngi da ki heh sorkar jylla, ba namar ki jingshim rai ba khlem nongrim ban rah noh ia ka jingialehkai badminton na Shillong sha Guwahati, ka sorkar Meghalaya ka dang wad ia ki lad ki lynti wad ban weng noh syndon ban pdiang ia ka jingialehkai 12th SAG 2016, , la ong u working president ka MSOA u Bah John F Kharshiing ha ka shithi ba la phah sha u Director General ka SAI uba long u CEO kane ka lympung. Ngi kyrpad ia ka jingtuklar bam ardor jong phi halor kane ka kam , la bynrap u Bah Kharshiing. Ka jylla Meghalaya ka la shah pynkhamti ban pynlong ia phra tylli ki jingialehkai kynthup ka Badminton, Table Tennis, Siatkhnam, Kura, Judo, Taekwondo, Wushu, bad ka kynjatbol kynthei katba 15 tylli ki jingialehkai yn pynlong ha Guwahati naduh ka 5 tarik haduh 16 tarik Rymphang ban wan. U Bah Kharshiing u la ong ba ka sorkar jylla Meghalaya kan sa shong jingialang ha ki khyndiat sngi ban wan ban iakren ia kane ka kam kaba kyrkieh.


Jowai, 8 K Lyngkot: Ka Ophis jong u District Animal Husbandary and Veterinary Officer mynta ka sngi ka la pynlong ia ka Mela ban pyni paidbah ia ki mrad ba ri ki paid nongrep ha ka thainn Amlarem. Ia katei ka mela la pynlong ha Jarain Community Hall, ha kaba u Director jong ka tnadu Dr. JS Jyrwa u la long u kongsan bad ka SDO, Amlarem Civil Sub-Division ka la long ka symbud kongsan. U Dr. Jyrwa haba kren ha katei ka jingialang u la pynshlur ia ki paidbah ban ri ia ki jingri namar ka kam ri jingri ka iarap ban kyntiew ia ka ioh ka kot khamtam ha ka por ba jia ka kordit. Ha katei ka sngi la sam ruh ia ki syrnod sha u Emlang Dkhar na Umladkhur, u Ram Pohtam na Kudeng Rim bad Tiporman Tariang naTangbuli halor ka kam tbit jong ki ban ri ia ki jingri. Ha katei ka mela la wan ban ia shim bynta da ki nongrep na kylleng ka Amlarem Block.


Shillong, 08 K lyngkot: Mynta ka sngi, lai ngut ki MDC ka Garo Hills Autonomous District Council (GHADC) ki la iakynduh ia u Lat ka jylla ban kyntu ia u ban pynsted ban mynjur noh ia ka kyrteng jong u MDC shu sieh u Conrad K. Sangma sha ka GHADC. Ia kane ka kynhun ba lai ngut la ialam da u Deputy CEM u Augustine R. Marak uba la ong ba ka GHADC ka sngew lyng ngoh ia ka jingpynslem ka sorkar ban sieh noh ia u Conrad kum u MDC bad ban bujli noh ia ka kyrteng jong u Mark Goera B. Marak da u Dipul R. Marak kum u Executive Committee ka GHADC. Katkum ka jingong u Dy CEM, u Lat u la kular ia ki ban peit ia kane ka kam. Lah ban kdew ba ia ka kyrteng jong u Conrad Sangma kum u MDC shu sieh la sah pongding ha ka sorkar jylla hadien ba ka GHADC ka la phah sha ka sorkar lyngba ka District Council Affairs (DCA) ha ka 3 tarik Naiwieng. Ka GHADC ka la phah ruh ia ki kyrteng jong ar ngut ki MDC ban pynrung ha ka EC hynrei kine ruh dang sah teng. Katkum ka rukom hadien ba la phah ka sorkar, u Lat ka jylla un ai ia ka jingmynjur. Dei ha ka 16 tarik Risaw ba ka Garo Hills Progressive Alliance ba ialam da ka NPP ka la rai ba u Conrad un shimti ia ka kam Chief Executive Member (CEM) hynrei kam shym la lah ban long namar ba u dei ban long shwa u MDC. Ha ka 21 tarik Risaw, u MDC na Williamnagar u Denang T Sangma u la shimti noh ia ka kam CEM. Hynrei u Denang un aiti pat ha u Conrad ban shimti ia ka kam CEM hadien ba u la shah sieh kum u MDC kaba dang ap haduh mynta.


Shillong, 11 lyngkot: Ki nongshong shnong jong ki ar tylli ki shnong ka Wahsarang bad ka Lumshken kiba hap hapoh East Jaintia Hills ki la ap kyrmen lano kin ioh ia ka surok kaba bha ban pynpoi ha shnong jong ki. Kumba ka long mynta ka don tang kawei ka surok kaba pyniasoh ia kitei ki ar shnong sha iew Rymbai bad Lad Rymbai bad katei ka surok la phiah na ka surok Rymbai-Suchen kaba don ha Umshong. La thaw ia katei ka surok ha u snem 2007 hapoh ka skhim PMGSY ba la bei tyngka da ka Ministry of Rural Development, ka sorkar India bad la pyndep ia katei ka surok ha u snem 2009. Ka mang tyngka na katei ka skhim ka long T.126.76 lak tyngka ryngkat ka mang tyngka kaba kyrpang kaba T.3.35 lak tyngka kaba ia soi kontrak kum ka jingmaramot ia katei ka surok hapoh ka 5 snem, katei ka por kuma la ia kut ka la kut noh ha u snem 2013 bad kitei ki shnong ki la ioh ia ka surok lynruh lynrah ka surok khohruh khohram na katei ka mang tyngka. Kham hadien katei ka tnad jong ka sorkar India ka la theh tyngka biang ban pynbha ia katei ka surok kata ban siang rong janai ia ka bad la mang haduh T.186.295 lak tyngka tang na ka bynta ban siang rong bad la mang kyrpang pat sa T.18.611 lak tyngka ban maramot ia ka hapoh ka jingiasoi kontrak kaba 5 snem. Ka jingjngai katei ka surok ka dei tang 4 kilomitar. La buh por ban pyndep ia katei ka surok tang khyndai bnai naduh ba sdang ia ka kam bad ka por ka la sdang naduh u kyllalyngkot 2015 bad ka la kut noh ha u nailur, 2015. Hynrei la lap ba haduh mynta la pyndep tang mar ia shiteng ia katei ka jingsiang rong katba kaba sah pat ka dang lyngruh lyngram kumba long mynshuwa. Ki ar Rangbah Shnong u RS ka Wahsarang bad u RS ka Lumshken ki la iathuh ba mynta la shibnai tam ym don ba pyntrei ia katei ka surok. U Ma Makham Bareh, Rangbah Shnong ka Lumskhen haba kren sha kilad khubor u la ong ba watla la pynslem bna pyndep ia katei ka kam kumba la mang hynrei ka shnogn ka ap kyrmen ba ka tnad PWD kan pyndep kloi ia ka kam ban pynmyntoi ia u paidbah.


Shillong, 1 Nohprah: Ha ka 3 tarik u nohprah yn pynbam smai ia u MLA ba dang shu shah jied thymmai na Nongstoin u bah Diosstar Jyndiang , yn pynbam smai ia u ha ka por 11:30 baje mynstep ha Megha laya Legislative Assembly kaba don ha Rilbong. U bah Diosstar Jyndiang u la jop ia ka elekshon shiteng samoi na Nongstoin hadien ba la khlad noh u bah Hopingstone Lyngdoh.


Shillong, 14 Nohprah: Ki lad khubor ki la iathuh ba u bah D.D Lapang u la hiar kyrkieh sha Delhi mynta ka sngi namar ba u la shah khot hajir ha ka President Rangbah ka seng Congress ka Sonia Gandhi namar ka jinglong jing man ka seng Congress ha kane ka jylla khamtam ka jingiashrut bad ka jing iapyni bor kaba jur hapdeng u khliehduh ka KHADC u bah Pynshngain N Syiem, CEM bad u khliehduh ka sorkar jylla u Dr.Mukul Sangma, myntri rangbah. Hynrei haba ia kren bad katto katne ngut ki nongialam Congress ki la ong ba katei ka jinghiar Delhi u bah Lapang kam shym la dei na ka daw ba u shah khot hajir hynrei ka dei ka daw ba ka don ka jingialang jong baroh ki president ka seng Congress na kylleng ka jylla bad ka President Rangbah ka Sonia Gandhi.La ioh jingtip ba hadien ka jingiakren bad u ba Lapang ka Sonia Gandhi ka don jingthmu ruh ban khot ia kren sa ia u bah Pynshngain N Syiem ban ia pynbeit ia ka kynrum kynram jong u bad u Dr.Mukul. Hynrei haba ia kren bad u bah Pynshngain u la ong ba haduh mynta u dang ap ia ka sngi ba ka Sonia kan khot ia u bad u la ong ba u la long uba la khreh ban leit ia kynduh bad ia krne bad ka. Ha ka jingiakren bad ki nongthohkhubor mynta ka sngi u bah Pynshngain u la ong ba haduh mynta u dei u seng Congress bad u la ong ba um don jingpyrshah eiei ia ka seng Congress bad u la shong ia ka shuki CEM ha KHADC ruh na ka bhah jong ka seng Congress, hynrei u la ong pat ba ha KHADC ka dei ka sorkar synrop bad ha ka sorkar synrop hap ban pynhun ia baroh ki Party ym ban shu iaid katkum ka jingkwah ka seng Congress.


Shillong, 3 lyngkot: Ha ka sngi hat majai jong ka taiew ka KHADC hapoh ka jingialam u bah Pynshngain N Syiem kan leit ban ia kynduh ia u Lat ka jylla u V.Shanmu ganathan ban ia kren ia ka Village Administration Bill ka bym pat shym la ioh jingmynjur haduh kine ki sngi ruh. Lah ban kdew ba u Lat u la shon muhor ia ka VAB jong ka JHADC shuwa ka Krismas bad mynta katei ka Bill ka la long ai katba ka VAB jong ka KHADc pat haduh mynta ka dang sah pongding bad dei halor kane la ong ba u CEM ka KHADC u sahnud ban tip shano ka VAB ka KHADC ka la poi mynta.


Shillong, 03 Kyllalyngkot: U MDC ka Mawlai u Bah Process T Sawkmie u la kam ba kam ban jied iano ban long CEM ha KHADC ka dei ha ka party Congress kaba don bun paid bad u la ong ba kam dei ka kam jong ki MDC shi met ban tuklar iakane. Kane ka jingpyn phai nia jong u Bah Process ka long hadien ba u Bah Adelbert Nongrum jong ka KHNAM u la kynnoh ba dei u Bah Process uba thmu ban pyn khyllem ia ka shuki CEM jong u Bah Pynshngain N Syiem da kaba iasuh buit bad u Myntri Rangbah Mukul Sangma. Ha ka jingpynlait khubor ha kane ka sngi u Blei u Bah Process u la ong ba ka jingkynnoh jong u Bah Adelbert Nongrum ba u pynkhih ia ka shuki CEM, ka dei tang ka jingthmu ban wanrah ia ka jingiapher jingmut bad pynjngai ia ka jingiadei jong u bad u bah Pynshngain N Syiem khnang ba ki paidbah kin pyrshah ia u lada un ioh lad ban shimti ia ka kam CEM. Wat hapdeng ka jingpyrshang ban wanrah ia ka jingiapher jingmut ka jingiadei bad u bah Pynshngain N Syiem kan neh haduh kaba kut namar udei u paralok ba lah ban shaniah , la ong u Bah Process. U Bah Process u la ong ruh ba baroh la tip ba ka kam CEM ka dei ka kam ki MDC Congress namar ki don ka jingbun paid , ym jong ki MDC independent. U MDC ka Mawlai u la ong ba ka jingkynnoh jong u Bah Adelbert ba ka KHNAM ka kyrshan ia ka PDF, ym ia u Bah Process, ka dei ka jingkren tang ban shu da rapjot namar kham mynshuwa lah bein lah khoh bad pynthoh bria ia ka PDF bad ia u. Ai ba ki paidbah kin bishar ia kane ,la ong u Bah Process.


Shillong, 04 Kyllalyngkot: Kiba bun bah ki longiing na shnong Klew (Upper Klew) ki la kam ba ka bor pyniaid jong ka Meghalaya Rural Bank ha Nongthymmai, Ri Bhoi District ka la bthah ia ki ban pan syrnod na u Sordar ka Raid Madan Kyrdem shwa ba kin ioh ia ka pass book ba la plie account thymmai. Kine ki longiing ki donkam ban plie account namar ba kin ioh jingmyntoi na ka skhim marbam tad PDS(Public Distribution Scheme) katkum ka kyndon ba thymmai ka sorkar pdeng. Ha ka jingpynlait khubor ka CSWO, ka Kong Agnes Kharshiing ka la ong ba ha ka 22 tarik Nohprah 2015, katto katne ki longiing na shnong Klew (Upper Klew) ba hap ha Ri Bhoi District, ki la leit sha ka Meghalaya Rural Bank kaba don ha Nongthymmai, Ri Bhoi District ban plie bank account ban ioh jingmyntoi na ka PDS kumba la bthah da ka tnad Supply na ophis jong ka Deputy Commissioner ka Ri Bhoi. Hadien ba la ioh ia ka Ration Card ki donkam ban plie ia ka savings account bad haba ki leit sha katei ka Bank, la shim T. 500/- kum ka bai thep bank hynrei la pynslem ban ai ia ka Passbook, la ong ka Kong Agnes Kharshiing. Ka bor pyniaid jong ka Bank, ka la bthah ia ki ban wan ha ka 29tarik Nohprah 2015 bad haba ki la leit ki la lap ba ka bank ka khang pynban ha katei ka sngi. La iathuh pynban ia ki da ki nongtrei jong katei ka bank ba ki dei ban wanrah ia ka NOC na u Sordar ka Raid Madan Kyrdem ba kin ioh ia ka passbook. Katkum ka jingong ka president ka CSWO, ka kong Shidalang Nongrum haba ka leit sha ka Meghalaya Rural Bank ha ka 4 tarik Kyllalyngkot 2016 kata hynne ka sngi, ki nongtrei jong katei ka bank ki la ong ia ka ba ka passbook jongka kam pat long ban ai namar ba ka hap ban wanrah da ka syrnod na u Sordar. Kine ki longkmie ki la pan noh ia ka dur bad ka pisa ba la ai bad ki la plie ia ka account ha Meghalaya Cooperative Apex Bank ha Bhoirymbong, la ong ka Kong Kharshiing. Ka Kong Kharshiing ka la ong ba don katto katne kiba pyndap ia ka phom ban plie account ha Meghalaya Rural Bank kim shym la ioh ia ka passbook wat haba ki la submit bad ka EPIC bad ka electricity bill. Namar kane ka jingeh, kine ki longkmie ki la leit ban plie noh ia ka account ha ka Apex Bank ha Bhoirymbong da ka jingiarap ki nongkitkam ka CSWO , la ong ka Kong Kharshiing. Lai ngut ki nongshong shnong ka Klew kiba la leit pan noh ia ka pisa bad ka dur na Meghalaya Rural Bank namar ka jingthlia jongka, ban leit plie noh ha Apex Bank, hynrei ha katei ka sngi, ki nongtrei ka Rural Bank ki la sam passbook pynban ia ki, la ong ka Kong Kharsiing. Ka Kong Kharshiing ka la ong ba ar ngut ki longkmie ki la thoh sha u Branch Manager ka Meghalaya Rural Bank ka Nongthymmai ban pyndam noh ia ka account namar ba ki la plie noh ha Apex Bank. Kane ka dei ka jingpyndik bein ia ki briew da ki nongtrei ka Meghalaya Rural Bank, Nongthymmai, Ri Bhoi District tang namar ba ki dei ki briew kiba dun ka jingtip bad kiba duk da kaba phah ba kin wanrah ia ka syrnod na u Sordar bad ka CSWO ka pynrem jur ia kane ka jingleh jong ki nongtrei katei ka bank , la ong ka Kong Kharshiing.


Shillong, 04 Kyllalyngkot: Ka lympung ka khynnah seng khasi seng raij kan pynlong ia ka aiom lehkmen ki heprit ba shisien shisnem ka ban long ha ka 16 bad 17 tarik mynta u bnai ha ka shnong Nonglang kaba ha south West Khasi Hills District, ka lynti lyngba ka shnong Tyrsad-Weiloi Jakrem- Mawkyrwat-kaba jngia kumba 75 kilometer na nongbah Shillong. Ha kane ka lym pung ki heprit kin pyni ia la ki sa, ha ka kren ka khana, ka tem ka put, ka rwai ka siaw, ka shad a kmen tynrai ne ha ka jingpyni ia ki jingsneng tymmen kiba pyni ia ka akor khasi. Ka jingthmu jong kane ka lynpung kalong ban lum ban lang ban ban ia pynithuh ithaw ia ki hep barit kiba don hala ka niam khasi hapoh ka thup Hala thymmei ban tei ia ka lawei . Kane ka dei ka sien kaba khadwei ba ngin iohi ba naduh ki jingpyniaid ia ka jingialang, ka nguh ka dem haduh ka tem ka put ka shad ka kmen bad yn pyniaid hi da ki khynnah. Kumta la iawer lang ia baroh ki para kur ki para kha ban ia wan sakhi lem bad kumjuh ruh ba phin phah ia la ki khun ki pyrsa ban wan iashim bynta sha ka tei ka lynpung da ka mynsiem kaba shit rhem.


Shillong 05, Kyllalyngkot: Ka Mawlong Area Welfare Development Association (MAWDA) ka la dawa na ki bor ba dei peit ba dei ban moramot noh ia ka ICDP centre kaba don ha Mawlong Nongtluh, Ri-Bhoi. Ka seng ka la shim khia ia kane hadien ba la ioh ka jingujor na ki paidbah ka la leit ban wan jurip da lade ia ka ICDP Centre kaba don ha Shnong Mawlong, Nongtluh, Ri Bhoi District. Ka MAWA ka la lap katei ka ophis kaba la plie naduh ka 19 tarik Risaw, 1979 da ka jingthmu ban ai jingshakri ia ki paitbah nongri jingri ba kynthup kumba 12 tylli ki shnong ka thainn ka la jot bad pra lut ki jingkhang bad wat ban buh dawai ruh ym don shuh ka jaka kaba biang namar ki jingkhang baroh ki la jot bad pra lut bad kane ka la pyndkhoh ia ki nongtrei ban pyndep ia ki kam jong ki ha kaba iadei ban ai jingiarap ia ki paidbah ha katei ka thainn. Watla tnat ka la buh ia ki nongtrei ha katei ka centre na bynta ban ai ka jingshakri sha ki paitbah ka thainn hynrei ym don jingmyntoi satia namar ba tang jaka buh dawai dashin ruh ym biang bad ka iing ruh kam long shngain. Kumta na ka liang ka synjuk, da ka jingsngewkhia na ka bynta ka jingduh myntoi jong ki paitbah ka dawa na ka tnat na ka sorkar jylla lyngba ka tnad Animal Husbandry& Veterinary Department ban maramot noh mardor ia ka ICDP Centre ha Shnong Mawlong, Nongtluh khnang ba ki paidbah kin ioh jingiarap na katei ka ophis halor ka kam ri jingri bad kiwei kiwei. Ki nongtrei katei ka centre ki la shu pynbiang ia ki nongdonkam katba lah da kaba shu leit pynshim dawai na Nongpoh ne Umden lane da kaba shu pynrah tang kiba donkam eh. Kane ka long katkum ka kyrwoh ba la phah da u Bah PS Manih Publicity Secretary ka MAWDA.


Shillong, 05 Kyllalyngkot: Ka KSU kaba ieng pyrshah ia ka jingwanrah ia ka lynti sha kane ka jylla naduh ki phew snem ba la leit haduh mynta, kam pat kylla ia ka nongrim ban pyrshah ia ka bad haduh mynta ka kren shai ba ka dang iai pyrshah beit. Ka nongrim ka Seng (KSU) ka long ba kam pat pdiang satia ia ka lynti rel sha kane ka jylla. Kaba kongsan tam mynta ka long ba ka sorkar ka dei ban pyntreikam shwa ia ka Influx Mechanism ne ka ain khang rung mynder sha kane ka jylla bad ngin sa ia peit lada ka biang ngin sa pyrkhat halor ka lynti rel , la ong u President ka KSU Bah Daniel Khyriem haba iakren hynne ka sngi Hatmajai bad u Rupang. Katkum ka jingong u President ka KSU, ka seng kan bishar ia ka jingtreikam ka Influx Mechanism la ka long kaba larkam ne em ban ai ia ka jingiada ia ki trai shnong ka jylla. Ngi ieng beit ha ka nongrim ba ka sorkar ka dei ban pyntreikam ia ka Influx Mechanism bad ngin sa peit hadien shi snem ne ar snem ia ka jingtreikam jongka haduh katno ka lah ban tehlakam ia ka jingwan rung ki mynder , la ong u President ka KSU bad bynrap, Lada ka biang ka jingtreikam ban khang lad ia ka jingwan rung bad jingmih ki mynder, ka seng kan sa bishar sa ia ka lynti rel . Ha kajuh ka por, u Bah Khyriem u la ong ba ka KSU bad kiwei ki sengbhalang, kin tynruh ia ka sorkar jylla ba kam dei ban pynslem ban pyntreikam noh ia ka Influx Mechanism ne ka Ain Khang Mynder namar ba ka por ka la ih palat bad ym lah shuh ban ap slem halor kane. Mynta u snem ka bynta ba nyngkong ne first phase ka dei ban treikam noh namar ki jingdonkam kum ki NOC na ki district council ha kiba bun ki jaka ban buh ia ki jaka rung jaka mih la dep ioh ka sorkar bad kaba sah ka long ban leh ia ka Social Impact Assessment , la ong u President ka KSU. Ki jingdonkam na ka bynta ba nyngkong ban buh ia ki jaka rung jaka mih la dep ioh NOC na ki district council kum ha Byrnihat, Malidor, Arongdonga bad ha kiwei ki jaka, kiba ki sengbhalang ki la kynduh na ka por sha ka por bad ka sorkar. Katkum ka jingiathuh u nongialam ka KSU, ka sorkar ka lah ban khot jingialang biang bad ki sengbhalang shwa ka dorbar mang tyngka mynta u snem ban iakren khambha halor ki ain kiba iadei kumno ban tehlakam ia ka jingrung jingmih ki mynder kynthup ka Benami and Transaction Act, ka Residential Act bad kiwei.


Nongstoin, 05 Kyllalyngkot: Ha ka 3 tarik mynta u bnai u wei u samla u ba tip kyrteng kum u Johnbenshon Puwein 19 snem ka rta, u la iap hashen hadien ba ki riew runar ki bym shym la lah satia ban tip la ki dei kiei, ki la wan ban siat ia u tei u samla ha kawei ka iing kaba don ha Dewlieh Mawkyllon ka shnong kaba don ha ki thainn Maweit WKHD. Kat kum ka tyllong khubor na ki pulit la ong ba u tei u samla u dei na ka shnong Pyndengrangia, u la wan sha katei ka shnong ban sah kai bad la ki ba ha iing ha sem jong u hynrei kyndit kumno re ki tei ki riew runar ha katei ka sngi ki la wan beit beit sha ka iing ba don u tei u samla bad siat syndon ia u haduh ba un da iap ha shen. Shuh shuh ka khubor pulit ka iathuh ruh ba haduh mynta ym shym pat la lah satia ban tip ia ka daw jong katei ka jingjia bad ia kitei ki runar kiba la pyniap dusmon ia u tei u samla ruh ym shym pat la lah satia ban tip ba kidei ki ei bad la ong ruh ba katkum ka jingpeit jong ki pulit ia ka met iap jong u tei u samla la suba jur ruh ba kitei ki runar ki la pyndonkam da ka suloi siat mrad na ka bynta ban pyniap ia u tei u samla. Na ka liang jong ki bor pulit hadien ba ki la pyndep ia ki jingdonkam baroh kila aiti noh ia ka met iap jong u tei u samla sha kiba ha iing ha sem na bad ki bor pulit ka WKHD ki dang iai bteng ia ka jingthwet kaba jur na ka bynta ban lap ksai ia kitei ki runar kiba la pyniap dusmon ia u tei u khynnah samla.


Shillong, 06 Kyllalyngkot: Ki trai iing ha thainn Jhalupara kiba shah pynpra ia ki iing jongki ha ka Shillong Cantonment Board mynta ka sngi, ki la ujor sha u Lat ka jylla u V Shanmu ganathan ba un tuklar lem ia ki ia kane ka jingleh ka Cantonment. Ki don kumba 25 tylli ki iing ki la shah pynpra ha ka Shillong Cantonment Board, ki la ujor sha u Lat ka jylla da kaba kam ba ki don ki sakhi satar ban pynshisha ia ka jinglong trai jongki ia ki jaka, kiba sah ha jaka ka Laljhari Devi la kumba 55 snem hynrei ka Cantonment ha kane ka sngi Balang ka la wan ban pynpra kynsan khlem kano kano ka jingtip lypa. Ki la kyrpad ruh ia u Lat ba un buh sngi lashai ban iakynduh bad ki ban batai bniah halor kane ka kam. Kine ki briew ki la thmu ban leit ujor sha ka High Court ban pynsangeh ia kane ka jingshah khynra hynrei namar ba ka don shuti kim lah ban leh ia kane. Ngi dei tang ki nongbylla sngi bad ngim don lad shaei ban leit namar ba ngi dei ki nong-India, kyrpad ban iarap lem ia ngi khamtam ha kane ka por khriat.


Shillong, 08 Kyllalyngkot: Mynta ka sngi, lai ngut ki MDC ka Garo Hills Autonomous District Council (GHADC) ki la iakynduh ia u Lat ka jylla ban kyntu ia u ban pynsted ban mynjur noh ia ka kyrteng jong u MDC shu sieh u Conrad K. Sangma sha ka GHADC. Ia kane ka kynhun ba lai ngut la ialam da u Deputy CEM u Augustine R. Marak uba la ong ba ka GHADC ka sngew lyng ngoh ia ka jingpynslem ka sorkar ban sieh noh ia u Conrad kum u MDC bad ban bujli noh ia ka kyrteng jong u Mark Goera B. Marak da u Dipul R. Marak kum u Executive Committee ka GHADC. Katkum ka jingong u Dy CEM, u Lat u la kular ia ki ban peit ia kane ka kam. Lah ban kdew ba ia ka kyrteng jong u Conrad Sangma kum u MDC shu sieh la sah pongding ha ka sorkar jylla hadien ba ka GHADC ka la phah sha ka sorkar lyngba ka District Council Affairs (DCA) ha ka 3 tarik Naiwieng. Ka GHADC ka la phah ruh ia ki kyrteng jong ar ngut ki MDC ban pynrung ha ka EC hynrei kine ruh dang sah teng. Katkum ka rukom hadien ba la phah ka sorkar, u Lat ka jylla un ai ia ka jingmynjur. Dei ha ka 16 tarik Risaw ba ka Garo Hills Progressive Alliance ba ialam da ka NPP ka la rai ba u Conrad un shimti ia ka kam Chief Executive Member (CEM) hynrei kam shym la lah ban long namar ba u dei ban long shwa u MDC. Ha ka 21 tarik Risaw, u MDC na Williamnagar u Denang T Sangma u la shimti noh ia ka kam CEM. Hynrei u Denang un aiti pat ha u Conrad ban shimti ia ka kam CEM hadien ba u la shah sieh kum u MDC kaba dang ap haduh mynta.


Nongstoin, 10 Kyllalyngkot: Ka balang Believers Church Shillong Diocese, ka dei kawei na ki balang khristan kaba ju ai jingiarap sha ki briew bad ki long iing kiba duk ba suk bad kiba shem jynjar ha kiba bun ki liang, bad katei ka balang ka ju pynlong ruh ia ka prokram Community Development Project kaba dei ka prokram sam tiar sha ki briew ba duk. Katei ka balang kala ioh ban pynlong ia katei ka juh ka prokram ha Nongstoin, na ka bynta ban sam tin bad sam sniang sha kiba duk bad la pynlong ia katei ka prokram mynha ka sngi saitjain jong ka taiew bala lah ha phyllaw jong ka Bridge of Hope Believers Church Mawiong Pyndengrei bad la pyniaid ia ka prokram da u Rev. KS. Mawlong ha ryngkat ka jing iadon lang u MDC ka Nongstoin bah LG Nongsiej kum u kongsan, u rangbah dong ka Mawiong Pyndengrei bah S. Marngar, bah Filling Lyngdoh, bah Didimus ki dkhot jong ka balang bad kiwei kiwei. Ha shwa ban sam ia ki tin bad ia ki sniang sha kiba la shah jied la ioh shwa ia ka jingduwai bad la ioh ruh ban pule na ka ktien ka jong u Blei da u Rev. KS Mawlong bad la ioh ruh ia ka jingkren lyngkot na u wei na ki misionary u Abraham Debbarma ha kaba u la pynkynmaw ia ngi ba ha kane ka juk stad saian mynta bun na ngi ki briew, ngi ka klet noh ia shibun kiei kiei bad khamtam ia ka jingieid ka jong u Blei kaba lah ban ai ia ngi ia ka jingim bym ju kut. Na ka liang jong u bah Nongsiej haba ai jingkren kum u kongsan ha katei ka sngi u la ai ka jingiaroh bad ai khublei kyrpang ia katei ka balang kaba la leh ia shibun ki kam isynei na ka bynta ki briew kiba duk, bad u la ong ruh ba kaba sngew tynnad ka long ba ka balang ym tang ba ka ai jingiarap na ka bynta ka jingdonkam jong ka doh hynrei wat ia ka jingdonkam kaba kynja mynsiem ruh. Shuh shuh u la ong ruh ba ka jingleh jong katei ka balang ka long ym na ka bynta ka jingmyntoi ne ioh burom jong no re hynrei na ka bynta ban pyndon burom ia u Blei bad katei ka balang kala lah bha ia shibun ki briew bad u la pynkut ruh da kaba u ong to ngin nym klet ia kiba la leh bha ia ngi . Katei ka balang ha katei ka sngi kala ioh ban sam bad aiti ia ki tin sha ki 17 tylli ki longiing ba duk bad kiba donkam mar mar shi ban bad kumjuh ia ki sniang khun ban ri la ioh ban sam sha ki 9 tylli ki longiing ha kaba la sam da u kongsan sha kitei ki longiing. Kiwei kiwei ki nongkren ha katei ka sngi ki kynthup ia u bah F. Lyngdoh, bah S. Marngar bah Didimus bad kiwei kiwei.


Shillong, 11 lyngkot: Tang mar ia mih ha ki kotkhubor ba ka MPCC ka la pdiang sngewbha ia ka jingkwah iasoh Congress u MDC ka Mawlai u bah P.T Sawkmie, ki nongialam ka Mawlai ki la kyndit thred naba kim ioh jingtip eiei ia katei ka jingwan rung seng u MDC jong ki kaba ki la ong ruh ba ka jingrung seng jong u kam shym dei lyngba jong ka Block Congress Mawlai, hynrei kaba la shu leh beit tang da ka jingiasngewthuh bad ki bahalor jong katei ka seng. Bun na ki nongialam kim sngewtynnad ia katei ka jingwan rung seng u bah Process T Sawkmie naba ki la ong ba ka dei ka jingwan rung kyndit jong u briew hapoh iing khlem da tied jingkhang shuwa. Mynshuwa ngi iohi tang ki theory hynrei mynta ka sngi pat ngi la iohi noh sa ia ka [bteng sla 7] Practical ong uwei na ki nongialam katei ka seng haba ia kren bad une u nongthohkhubor. Katei ka jingong jong ki ka long ba ki iohi man ka sngi ha ki kotkhubor ba u bah Process u don jingmut ban rung Congress noh hynrei mynta ka sngi ki la ong ba ka paw pyllei noh. Hadien ba la iohi ha ki kotkhubor ki nongialam jong katei ka seng ki la lum jingialang kyrkieh ban shong pyrkhat halor katei ka kam, hynrei ka jingialang kam lah rai naba dang don ki nongialam kiba dang jah bad la buh sngi noh lashai ka sngi ban pyndep ia ki kam kiba dang sah. Ka jingialang ba la long mynta ka sngi la ong ba ka dei ha ingsah jong u President barim katei ka seng uba la khlad noh dang shen. La ong ba ka jingialang jong ka Mawlai Block Congress ka long ruh ban pyrkhat jied nongialam noh hadien ka jingkhlad kyndit u nongialam rangbah jong ki u bah Founderstrong Cajee, (Bam kwai ha dwar u Blei) MLA barim ka Mawlai. Ngi la don jingmut hi ban jied nongialam thymmai noh tangba ngi dang sngew biej ba ka dang shu jia kumto, mynta ngi iohi ba ka por kam shah shuh ban ap ong uwei na ki nongialam Congress na Mawlai. Katkum ka jingiathuh utei u nongialam u la ong ba baroh ki nongkitkam ka Mawlai Block Congress bad kiwei pat ki nongtrei radbah jong katei ka seng ki kwah ban aiti ia ka kam nongialam ha ka lok jong u bah Founderstrong Cajee. Ngi kwah ba ka Kongieid kan shimti ia ka kam nongialam jong ka seng bad kan long ruh ka kyrtong jong ka seng ha ka elekshon MLA 2018 ong ka sur na ki katto katne ngut ki nongialam ka Congress ha Mawlai. Ki la iathuh ba haduh mynta ka Kongieid Sarita Lyngdoh (lok bah Found) kam pat lah rai ia katei ka kam hynrei ka lah ban ai rai lashai ka sngi ha ka jingialang jong katei ka seng ka ban long ha ingsah jong ka hi ha Mawlai Phudmuri. Hadien ba ka Congress Mawlai ka la duhnoh ia u nongialam ba rangbahduh jong ka (u bah Founder) shipor ia katei ka seng la peit la khmih da ki nongialam ba kham hakhmat jong kaba kynthup ia u bah A.N Lyndem, Vice President- bah J.Basaiawmoit General Secretary bad katto katne ngut kiwei pat. Ki nongialam kate ka seng ki la ong ba mynta ki donkam ban jied noh kloi ia u nongialam ba thymmai ban ialam ia la lawei jong katei ka seng ha Mawlai. Katkum ka jingkren jong kitei ki nongialam la sngewthuh ba ka kam nongialam hi ha Mawlai Block Congress kumba ka long mynta la dep ban jied ia ka Kongieid hynrei kaba sah mynta ka long tang ha ka rai jong ka hi la kan treh ne-em. Don pat ki nongialam ki bymda sngewpher la ka Kongieid kan long kum ka nongialam ne kam long ruh tangba ki la ong ba ki kwah ba kan dei ma ka ka kyrtong jong ka seng Congress na Mawlai ha ka elekshon 2018, Lashai tharai ka Kongieid kan ai ia ka rai ong ki nongialam Congress. Khyndiat sngi mynshuwa katba ka jingiakren jong u ka dang iaid bad ki heh MPCC la ong ba u MDC ka Mawlai konstitwensi u bah Process T Sawkmie u la ia kynduh bun ngut ki nongialam bad ki radbah jong ka seng Congress na Mawlai ban khroh bad ban pynieid ia ki khnang ba kin long ki atiar kiba khlai jong u lada donkam ban ia kren ia ka kam nongialam jong ka seng Congress ha Mawlai kaba la thylli noh hadien ka jingkhlad kyndit u bah Founder Strong Cajee. Katkum ka jingiathuh jong ki katto katne ngut ki radbah ka Congress Mawlai kiba la shah khroh ha u bah P.T Sawkmie ki la ong ba ka jingiakren kam dei shuh kaba da kano kano ka lynti hynrei ka dei beit direk ka kanbas,ki la ong. Katto katne ngut na ki -ki la ong ba ki la pynkut noh ia ka jingiakren da kaba ong ba kim pat lah ban ong eiei bad kin sa pyntip lada donkam. Hynrei ki la ong ba ka jubab jong ki ka long tang ban kut noh ka jingiakren katba ka mynsiem jong ki kam noh tang khyndiat ruh. U nongthohkhubor um pat ioh ia kren bad u President Youth Wing jong ka seng Congress ha Mawlai hynrei don ki nongialam kiba la iathuh ba u bah Sawkmie u la khroh ia u President jong ka Youth Wing ruh ba un don ha syndah jong u. Kumba ka long mynta ki Congress Mawlai ki la iathuh ba la don kumba 7 ne 8 ngut ki nongialam katei ka seng kiba u bah Sawkmie u la kanbas ia ki hynrei la ong uwei ruh um pat don uba u la lah ban pynkohnguh, Ka jingiadei jong ngi bad u MDC ka long kumne ong uwei na ki nongialam uba pynieng ha ka juh ka por ia ka kti ka diang bad ka kti ka mon ha la ki jong ki liang.


Shillong, 12 lyngkot : U Myntri Rangbah ka jylla u la lait thaw na ka jingjia aksiden kaba la jia ha ka 10 tarik mynta u bnai ha kaba ka kali kaba u ju shong manla ka sngi ka ia kynduh ia ka jingjia aksiden hynrei ha katei ka por ma u pat um don hapoh kali. Katei ka jingjia aksiden ka la jia ha ki thain ka Songsak kaba don ha East Garo Hills hapdeng jong ka por 2 haduh 3 baje nohphai sngi. Ha katei ka sngi la ong ba u myntri rangbah u la don jingthmu ban leit jingleit da ka kali Bullet Proof kaba u ju leit manla ka sngi hynrei la ong ba ka wan ka jingkylla ha ka jingpyrkhat jong u bad kumta u la shong noh da ka Helikoptar. Katkum ka khubor pulit la ong ba u ka jingjia jong katei ka aksiden ka dei namar ba ka don jingthut ha katei ka kali Safari u Myntri rangbah. Ha katei ka por la ong ba katei ka kali ka la her sted bad u nongniah um lah shuh ban teh lakam bad beit beit ka la rung ha kawei ka thliew bad hangta ka kali ka la julor bha. U nongniah katei ka kali bad ar ngut kiba shong hapoh kim shym la mynsaw eiei ha katei ka jingjia, ia katei ka kali yn wanrah noh sha Shillong lashai ka sngi.


Shillong, 12 lyngkot: U bah Boldness L Nongum, ula shimti biang kum U President jong ka West Khasi Hills District Congress Committee. U President MPCC, Dr D D Lapang u la thung biang ia u bah Boldness L Nongum Ex MLA, naduh ka 8 tarik mynta u bnai ban shimti biang ia katei ka kam. Ia kane ka kam u bah Boldness u la bat ha kine ki snem ba la dep hynrei namar u la leit shimti ia ka kam kum u Vice President ka MPCC u la hap ban ieh noh ia katei ka kam shipor. Ha ka jing iakynduh bad ki nongtrei ka seng, u Bah Boldness u la ong ba un sa pynthymmai noh ia ki nongkitkam ha ka DCC bad kumjuh ruh ha ki BCC lada i donkam khnang ban pynkhlain shuh shuh ia ka party. U la kren shai ba ki don katto katne ki BCC ha West Khasi Hills ki bym shym la trei kam shuh ha kine ki snem kumta ka la dei ka por ban pynkhie im biang ia ki.


Shillong, 12 lyngkot: Ha ka jingialang jong ka kaba la long mynta ka sngi ka UDP ka la ia kren halor ka Meghalaya Service and Conduct Rules, kaba la khang ia uno uno u nongtrei sorkar ban bat ia kiwei pat ki kam lane ban long dkhot ha kino kino ki seng, ki Association lane ki kam synshar khadar, katei ka seng ka la shim ba katei ka sienjam ba ka sorkar ka shim ka dei kaba ym lah ban pdiang ha ka synshar paidbah. Ka UDP ka la ia kren ruh halor ka hukum jong ka High Court kaba dang shen kata ban aiti ha ka CBI ba kan tohkit ia ka kong Ampareen Lyngdoh,myntri tnad pynroi sor ryngkat 21 ngut kiwei pat halor ka kam tei ing be-ai da ki bun bun mala. Halor katei ka phang ka UDP ka la ong ba khnang ba katei ka kam kan long kaba iaid beit da ka jingkhuid ka dawa ba ka kong Ampareen Lyngdoh ka dei ban hiar shuki dalade hi lym kumta u myntri rangbah ka jylla u dei ban pynhap shuki noh ia ka. Ka UDP ka la kynnoh ruh ba katei ka myntri pynroi sor ka dei ka briew kaba la don dak sniew kiba bun ha khmat jong ka ai kum ka jingthung kam nonghikai. Katei ka jingialang ka UDP ka la ia kren ruh halor ka kam MDC shu sieh ha KHADC kaba ka KHADC ka la jied ia u bah J.Reenbohn bad kumjuh ruh ka GHADC kaba la jied ia u Conrad Sangma,ka la ong ba ka sorkar ka dei ban pdiang ia ka jingtyrwa ba la wanrah da kaba bud ryntih ia ki kyndon jong ka AD Rules,ha ka jaka ba kan pynkhei ia ki kyndon jong ka jingjied MDC shu sieh. Halor kitei ki mat ba la ia kren katei ka jingialang ka la rai ban phah da ka jingthoh sha ka sorkar.


Shillong, 13 lyngkot: U Joint Secretary ka sorkar jylla, Election Department bad u Joint Chief Electoral Officer, Meghalaya, u la pyntip ba ka kynhun kaba kynhun kaba don saw ngut ki dkhot jong ka ophis u Deputy Commissioner (Elections), West Garo Hills, led by Shri. Pravin Bakshi, District Election Officer, West Garo Hills ki la leit ban mih khmat ia ka jylla Meghalaya ha ka Voters Fest ba la pynlong da ka Election Commissio nerka India ha New Delhi kaba la long naduh ka 12 tarik mynta u bnai haduh ka 17 tarik mynta u bnai. Ha katei ka prokram yn pynkupburom ruh ia u bah Headingson Ryntathiang uba la noh synniang ia kane ka jylla lyngba ki kam rwai jong u. U bah Headingson Ryntathiang un rwai ruh ha ka rynsan ha ka sngi pynkup burom ia u.


Nongstoin, 14 Kyllalyngkot: Hynnin ka janmiet u wei u rangbah u bala tip kyrteng kum u Darius Marngar u ba na ka shnong Nongthymmai kaba hap hapoh ka Jyrngam Sirdar ship u la shah rah bor noh ha ki kynhun runar ki bym shym la ithuh bad tip satia la kidei ki ei. Katkum ka tyllong khubor bala ioh lum na ki nongshong shnong katei ka thainn la ong ba katei ka jingjia ka la jia ha ka janmiet jong ka 13 tarik mynta u bnai ha ka por 6 baje janmiet ha kaba ki kynhun runar ki bym shym la tip bad ithuh ba ki dei kiei, ki la wan ban rah bor ia u tei u rangbah na katei ka shnong kaba don markhap bad ka shnong Tynghor. Shuh shuh katkum ka tyllong khubor la ong ruh ba kitei ki kynhun runar kiba la rah bor ia u tei u rangbah kila dawa ruh da ka pisa na ki ba ha iing hasem jong u tei u rangbah na ka bynta ban pyllait noh ia u na ka kti jong ki. Ha kaba iadei bad katei ka bynta na ka liang jong ka seng KSU Rimuliang unit hapoh ka jingialam jong u samla Pynshailang Pangniang ki pyrem jur ia ki nong rah bor ia u bah Drius marngar bad ka seng ka dawa jur ia kitei ki runar ba kidei ban pyllait noh mardor ia u tei u rangbah khlem kano kano ka jingshah pynmynsaw. Haba ia kren bad u nongthoh khubor u samla Hehkupar Pangniang General Secretary KSU Rimuliang u la ong ba ka seng ka dawa tuh na ka sorkar Jylla ban shikhia lem ia kiba kum kitei ki jingjia kiba ju iai jia lynter ha ki thainn khappud jong ka WKHD, bad kumjuh ban pynkhlai ia ki bor pulit hapoh ka Ardonga out- post khnang ban teh lakam ia ki kum kitei ki jingjia shah rahbor.


Shillong, 14 lyngkot: Ha ka 13 tarik u kyllalyngkot u Lat ka jylla u la pynmih ia ka hukum pynkynriah kam ia ki heh pulit ha kane ka jylla. Katkum katei ka hukum la iohi ba la pyn kynriah kam ia U JFK Marak, MPS uba bat kum u Commandant 2nd MLP Bn, Georagre West Garo Hills, Tura la pynkynriah kam noh kum u Commandant jong ka SF 10, Shillong naduh ka tarik ba u dei ban shimti ia ka kam haduh ban da pynmih da kawei pat ka hukum. U Marak un mih bujli ia u A.R Mawthoh, IPS. U H.G Lyngdoh, MPS Commandant 6th Bn, Shillong u la shah pynkynriah kam kum u Supretendent of Police jong ka South West Khasi Hills, Mawkyrwat , u bah Lyngdoh un bujli noh ha ka jaka jong u Raghavendra Kumar MG, IPS. U bah Lakador Syiem, MPS- SP jong ka South Garo Hills, Bagh mara u la shah pynkyn riah kam noh kum u Principal Police Training School, Meghalaya bad un mih bujli ia u CVS Reddy, IPS. U Nazarius Lamare, MPS2nd In Command 6th Bn, Shillong u la shah pynkynriah kam kum u SP (R/PR), Shillong bad un mih bujli ha ka jaka u O.Passi, IPS. U B.Laloo, MPS ADL. SP South West Khasi Hills , Mawkyrwat u la shah pynkynriah kam noh kum u Commandant 4th Bn ,Sohpian West Khasi Hills bad un shimti ha ka jaka jong u CVS Reddy, IPS bad kiwei pat. Ki la don haduh 19 ngut ki heh pulit kiba la shah pynkynriah kam ha kane ka hukum kaba la mih ha ka 13 tarik mynta u bnai.


Shillong 14 Kyllalyngkot: Ki pulit ka Pynursla ki la ioh kurup haduh 92 tylli ki masi na ki san tylli ki trok. Ia kine ki masi la kurup katba ki dang thmu ban shalan tuh sha ri Bangladesh hynnin ka sngi. Na ka liang ka khubor na u SP (Crimes) u Bah Vivek Syiem ki pulit ha katei ka miet, ki pulit SOT ki la pynlong ia ka jingap thap hadien ba la ioh jingtip ia ka don ki kali ba kit masi ban shalan sha Bangladesh, ki la pynlong ia ka jingap thap bad la ioh kurup syndon ia ki. Kine ki trok ba shah kurup ki kynthup ia ka (AS-01 BC 4374), (ML05-G-6673), (ML05-L-7688),(ML05-G-3757) bad kawei ka Tata Mobile (ML10-A-9367). Ia kine ki trok baroh la set ha Pynursla Police Station. Mynta ka sngi pat, ki pulit ki la ioh shuh ban kurup ia ki 3 trok kit masi ha ka por 3.30 pm (ML05-B-2213), ( ML06-B-2997) bad (ML05-N-0078) na 12th Mile, Mylliem. Na kine, 34 tylli ki masi la iioh kurup kiba thmu ban shalan sha Bangladesh. Ia kine ki trok la set ha Mawngap Out Post. Baroh ki masi ba la ioh kurup ki long 126 la aiti sha ka tnad Custom, la ong u Bah Syiem.


Shillong, 14 lyngkot: Ka Executive Committee jong ka Synjuk ki Nongsynshar Shnong ka Bri U Hynniew trep ha ka jingialang kyrkieh jong ka kaba la long mynta ka sngi ka la shim ia ka rai ban leit ia kynduh ia ki lai ngut ki CEM jong ki District Council ha kane ka jylla. Ka la pynpaw ruh ka jingsngew diaw halor ka rai jong ka High Court kaba la pynmih ha ka 13 tarik u kyllalyngkot ha ka WA No. 2 u 2015 ha kaba ia dei bad jingtreikam ki Rangbah Shnong ha kane ka jylla. Ki Rangbah Shnong ki la ong ba katkum katei ka rai ym shym la shim ia ki jingpynkupbor jong ki kyndon ai katkum ka 6th Schedule jong ka riti synshar ka ri India. Katei ka jingialang ki Rangbah Shnong ka la pynpaw ruh ka jingsngewdiaw halor ka rai jong ka sorkar jylla ban pynbeit thymmai ia ka Meghalaya Service and Conduct Rules kaba ka la thmu ban khang ia ki nongtrei sorkar ban bat kam shnong lane kiwei pat kumba la paw ha ki khubor. Ki la ong ba katei ka rai ka sorkar jylla kan ktah ia ka hok jong ki nongtrei sorkar bad kan wanrah ruh ia ka jingsngewthuh bakla ha ka rukom synshar paidbah. Ka jingialang ka la rai ban ia kynduh ia u Myntri Rangbah ka jylla ban ia kren halor katei ka kam. Katei ka jingialang ki nongialam jong ka Synjuk Ki Rangbah Shnong ka la pynpaw ruh ia ka jingsngew lynga mynsiem namarba u myntri rangbah ka jylla ryngkat ka kynhun myntri jong u kim shym la shimkhia ban kren kumno ban iada ,pynneh pynsah lane ban kyntiew ia ka riti ka dustur kumba la ju leh naduh ki por ba mynshuwa. Halor kitei kiei kiei ka Synjuk Ki Nongsynshar Shnong ka Bri U Hynniewtrep (SNSBH) ka la ong ba kan pynlong ia ka jingialang heh jong ka ban ia kren halor kitei ki phang ha kaba ia ka jaka, ka sngi bad ka por kin sa pyntip shen.


Shillong, 14 lyngkot: Mynta ka sngi ki myntri jong ka Hima Mylliem ki la hiar jurip ia ka Iew die masi kaba don ha Khanapara kaba hap hapoh ka jingpeit katei ka Hima. Katei ka jinghiar jong ki myntri ka dei hadien ba la mih ki jing kynnoh ha kine ki sngi ba la pynlong iew baroh shi taiew ha katei ka iew kaba ju long shisien shi taiew kata tang ha ka sngi Iew rynghep. Ha ka jingleit jurip ia katei ka iew ki myntri ki la lap ba kam shym la don kaba kum kata ka jingpynlong iew man ka sngi kumba la mih ki jingkynnoh, hynrei ki la ong ba la pynlong iew tang shisien shi taiew kata ha ka sngi Iew Rynghep. U myntri K Langstieh u myntri ba peit ia ka iew jong ka Hima Mylliem u la ong ba ki masi kiba don mynta ha katei ka iew ki dei kiba la wanrah lypa na kiwei pat ki jaka ban pynlang hangtei na ka bynta ban die ha ka sngi long iew, u la ong ruh ba don ki masi kiba sah lypa ruh naduh ka iew kaba la dep bad ia kitei ki trai masi ki buh ha katei ka jaka ban pyniaid iew ia ki ha ka sngi iew ka ban wan. Halor ki jingkynnoh pat ba ka jur bha ka jingthied Masi na katei ka iew ban khai tuh sha Bangladesh , u myntri M.B Kharlukhi uba peit ia ka pla tyngka ka Hima Mylliem u la ong ba ka hima kam don jingtip eiei ia kata ka jingkhaii tuh lane haei u nongthied masi u leit rah ia ka masi hadien ba u la thied lane u pyndonkam kumno ia katei ka masi kaba u la thied, Kane ka dei beit ka iew ia die ia thied, ngim tohkit u nongdie ne u nongthied bad ki pyndonkam kumno ia ka masi ba ki thied ne kin leit rah shaei ong u myntri Kharlukhi. Hadien ba ki la lap ba kam shym la don kaba kum kata ka jingpynlong iew ha Khanapara lait noh tang ha ka sngi iew ki myntri ka Hima Mylliem kiba la hiar haduh san ngut sha katei ka jaka ki la shim ba katei ka dei ka jingkynnoh kaba khlem nongrim kaba la shu shim kabu dano re dano.


Shillong, 14 Kyllalyngkot: Ki nongdih um jong ka Sor Shillong, kin nym lah ngeit satia, ba ka um ba ki dih, ka dei kaba don acid bad ka dei namar kata, ka um kaba don jingma ia ka koit ka khiah. Na ka liang jong ka KHNAM ka la kynnoh ba ka tnad sam um bam ka Public health engineering (PHE) ka jylla ka la sam um da kaba long acid sha ki nongshong shnong ka sor Shillong bad ki shnong ba marjan jongka lyngba ka Greater Shillong Water Supply Scheme (GSWSS). Ia kane ka um bam um dih kaba don jingma ia ki paidbah ka sor Shillong, la lap da ki dkhot ka Khun Hyn iewtrep National Awakening Movement (KHNAM) youth wing kiba la pynthikna lyngba ka jingtes ia ka um kaba ki tong na ka jaka pynlang um ka GSWSS na Sawmer Shiteng, Upper Shillong. Ki dkhot ka KHNAM Youth wing ki la leit ban tong ia kane ka um na jaka pynlang um ha ka 6 tarik Kyllalyngkot bad la phah tes ha Pasteur Institute laboratory ha Lawmali. U President ka KHNAM Youth wing president u Bah Thomas Passah haba kren sha ki nongthoh khubor u la ong ba ka kaiphod jong ka tes ka la pynpaw ba ka um ka don ka pH kaba 5.7, kaba long duna ia ka jingthew bad ka jingbun kaba long acid bad kam bit ban bam da u briew. Ka pH ka um kaba bit ban bam kam dei ban duna ia ka 6.5 bad 8 ph, la ong u president ka KHNAM Youth Wing. Ngi la tong khnang ia ka um ba sam sha ki briew da ka GSWSS, ban pynshisha la ka um la pynkhuid bha ne em shwa ban sam sha ki paidbah nong pyndonkam la ong u Bah Passah. Haba pynpaw ia ka jingsngew kyndit halor kane ka jinglap, u President ka KHNAM youth wing u la takrain ia ka sorkar jylla kaba lehkai ia ka jingim jong ki paidbah. Ka PHE ka la leh ia ka kam beain kaba ma ban sam um kaba sniew sha ki paidbah bad kane ka dei ka daw kaba pynlong ia ki briew ban ioh jingpang jong ki briew, ba ktah ia ka met, ka phad, ki snieh doh, pynhiar, ka jinghap shniuh bad kiwei kiwei ki jingpang la ong u President ka KHNAM. Ki la ong ba ka long kaba sngew phylla ba katkum ka jingtip ba la ioh da ka ain wad jingtip na ka PHE, la pyni ba ka tnad kam shym la don u chemist bad u microbiologist uban peit ia ka jingtes ka um dih. Kane ka pyni ba ka tnad PHE ka la sam um kaba jaboh sha ki paidbah nongshong shnong ka Shillong bad ki shnong ba marjan bad ka la bunkam ha ka jingbamsap bampong , u la kynnoh. Ka KHNAM ka la kynthah ruh ia ka sorkar Congress ka bym lah ban ai ia ka um bam um dih kaba bit ia ki paidbah hynrei ka phohsniew pat ban ioh ia kata ka smart city . Ka sorkar nyngkong ka dei ban phohsniew ia ka umbam umdih kaba bit ban ai ia ka jingkoit jingkhiah sha ki paidbah la ong ka KHNAM. Ia kane ka dam GSWSS la tei ha ki snem 80 eiei ka wah Umiew ha Mawphlang kaba jngai 25 km ban sam um sha ki paidbah. Ka GSWSS ka don lai bynta, bad ia ka bynta ba III, la ai skhim da ka Jawaharlal Nehru National Urban Renewal Mission (JNNURM) ban pynbha ban pynbun ia ka jingsam um hynrei haduh mynta khlem pat lah ban pyndep ia ka kam. Ia u maw nongrim ka GSWSS phase-III la thung da ka President ka Pratibha Patil ha ka 22 tarik Risaw, 2008.


Jowai, 15 Kyllalyngkot: Mynta ka sngi ki pulit ka nongbah Jowai ki la kem ia ar ngut ki nongialam sengbhalang na rilum jaintia halor ka jingdonkti jong kti ban dawa pisa bad shoh pyn mynsaw ia uwei u rangbah hynnin ka miet ha Ladmukhla. Kitei ki ar ngut ki dei kiba la tip kyrteng kum u Pynbiang Rymbai uba dei u President ka iaw Wasa Youth Federation (NWYF) bad u Secretary jong ka u Palmon Sari kiba dei na ka shong Mukhla hi. Ka khubor pulit ka la iathuh ba hynnin ka meit ha ka por 9 baje mynmiet u wei u briew uba la tip kyrteng kum Constantine Thubru uba na ka shong Namdong B u la wan da ka kali ban phah maramot ia ka ha kawei ka Kharkhana kaba don ha Lumsuwe, Ladmukhla, West Jaintia Hills. La iathuh ba kyndit kitei ki ar ngut ha ryngkat ki paralok hapdeng ka jingshongshit kyiad ki la wan ban dawa pisa na utei u ma Thubru bad haba u la kyntait ban ai ia katwi ka pisa kaba la dawa haduh 7 hajar tyngka, ki la bom la shoh bad byrngem ban pyniap ia u. Hadien ba ki pulit ki la ioh ka jingujor na utei u rangbah, mar mar ki la thwet ia kitei ki heh nongialam ka WYF bad ki la iohkem noh ia ki dangstep phyrngap mynta ka step. Ki pulit ki la pynngat ia ki hapoh ki kyndon 341,307, 384, 325, 506 bad 34 IPC. Hadien ba la leit ialam ia ki ha khmat ka iing bishar, na ka liang ka iing bishar badon burom ka la set along ia ki hapoh ka Judicial Custody na ka bynta 14 sngi.


Nongstoin, 17 Kyllalyngkot: Mynta ka step ha ka por 5:45 baje dang step kala don ka jingiather kuli kaba jur bha hapdeng ki kynhun pulit ka Shallang PS bad ki lehnoh ANLA kaba la jia ha kawei ka khlaw hajan ka shnong Nongaldro. Ia katei ka kynhun lehnoh ANLA la ialam da u wei u snar u ba la dei teng u dkhot jong ka GNLA bad u ba la shah kem bad shong phatok ruh bad u ba la lait jamin noh ha u snem ba la lah. Katei ka jaka ba la jia katei ka jingiather ka jngai tang kumba 15 km ei ei na Shallang PS, bad hadien katei ka jingiather kuli kaba jur ki pulit kila pynlong ia ka jingkhynra ia katei ka jaka bad la lap ruh ia kawei ka met iap kaba la thiah lyngktar ha ryngkat kawei ka suloi ba la kurup noh da ki pulit. Katba kiwei pat ki kynhun lehnoh kila ioh lad ban phet krad noh lyngba katei ka khlaw kaba rben, shuh shuh ka khubor na ki pulit ka iathuh ruh ba katei ka kynhun ka dei kaba don kti ha ka jingjia rahbor kiba ju jia na kapor sha ka por ha ki thainn Aradonga bad thainn Riangdo.


Nongstoin, 17 Kyllalyngkot : Hadien ba la ioh jingtip ia ka jing shah rahbor u samla Darius Marngar, ki pulit ki la thwet jur ia ki kynhun runar kiba donkti ha katei ka kam bad ki laleit khynra ruh kylleng ki jaka ban lap ia utei u samla, uba ki runar ki la dawa T.50 lak tyngka na ki ba ha iing ban pyllait ia u. Katkum ka tyllong khubor na ki pulit la iathuh ba katba ki pulit ki dang pynlong ia ka jingkhynra ha ka 15 tarik mynta u bnai kaba dei ruh ka sngi ba ki runar ki la ia kut bad kiba ha iing ban wan siew ia ka T.50 lak, kaba ki la dawa na ka liang jong ki pulit kala don ruh ka jingiather kuli kaba shyrkhei bha hapdeng ki pulit bad kitei ki kynhun runar kaba la jia ha ka shnong Mawram (Nunmati ) ha ka por 8:30 mynmiet ei ei. Hapdeng katei ka jingiather kuli kaba la jur bha u nongialam jong katei ka kynhun u ba la tip kum u Phidorit Nianglang na ka shnong Nongrathaw u la kyllon iap noh bad ki pulit kila ioh ban pyllait im noh ia u samla Darius Marngar, ha kawei pat ka liang ka khubor kaba sngewsih ka long ba u Wilstar Marngar u ba dei u hymmen jong u Darius u ba la leit ban siew ia ka pisa sha kitei ki runar ha ryngkat u Hillard Sangma ki la kyllon iap noh ha katei ka jngjia.Na katei ka jaka bala iather kuli ioh kurup ki pulit ia kawei ka suloi SBML bad 13 tylli synduk suloi AK kiba la thylli. Kum ban shu pynkynmaw ba u samla Darius Marngar 18 snem karta u la shah rahbor naduh ka 13 tarik mynta u bnai ha ki 3 ngut ki runar kila wan ha ryngkat ki tiar pynmynsaw bad rung jubor ha iingsah jong u Dringshon Marwein , u kpa jong utei u samla ha ka por 6:30 baje mynmiet. Ki pulit ki la register case pyrshah ia kitei ki runar ha Nongstoin P.S . Case no: 7(1)2016 u/s 120B/302/307/364(A)/34 IPC R/w Section 27(1)(2) Arms Act. Shuh shuh ka khubor na ki pulit ka iathuh ruh ba kitei ki juh ki runar ki dei kiba don kti ha ka kam rahbor ia u bah Bodywell Puwein ha ka 4 tarik u nohprah 2015 na Riangsih kaba hap hapoh Riangdo Outpost WKH District.


Shillong, 18 lyngkot: Ka Sorkar Megha laya te tang ia ka tulop jong ki nonghikai kam ju lah ban siew hok namar kam don jingmih, te na ei kan ioh ia ka pisa ban siew tulop ia ki Rangbah Shnong? kylli U bah HS Shylla CEM barim jong ka Khasi District Council, haba kynthah halor ka hukum jong ka Meghalaya High Court, halor ka kam Rangbah Shnong, kaba ka la pynmih ia ka hukum ha ka 13tarik Kyllalyngkot 2016. Halor katei ka jingbishar, U bah HS Shylla, ula ong shuh shuh ba ki nongbishar ki la lynshop palat ia ki Rangbah Shnong, ha kaba ula thoh Kumta, ka tarajur jong ki Nongbishar ka noh shiliang, ki la lynshop palat ia ki Rangbah Shnong bad ki Dorbar Shnong jong ngi, kat haduh ba kita ki jingiada kyrpang ia ngi ha ka Constitution jong ka Ri India ki la kylla khyndew ha ka shi-khyllipmat . U Bah Shylla, u ong Kane kan pynsyier ia ngi, bad na ka jingsyier kan wan rah ia ka jingma kaba khraw bad ka jingartatien wat ia ka Constitution jong ka Ri India . Kane ka rai jong ka Division Bench jong ka Meghalaya High Court ka long pyrshah ia ka Constitution jong ka Ri India bad ula ai jingmut ba dei ban ujor sha ka Supreme Court vadonburom da ka KHADC bad ruh da Ka Synjuk ki Nongsynshar Shnong ka Bri u Hynniewtrep (SNSBH) bad ba ki paidbah ngin ia noh kylluid da pisa na ka bynta ka jinglut jingsep baroh khnang ba yn ioh ban buh da ki riewsaid-ain kiba tbit. Ngi kyrpad ia kiba kham don kham em ban ia noh sbun mynsiem, ngi kyrpad ia ki MP jong ngi baroh lai ngut, ia ki MLA baroh, ia ki MDC baroh bad ia ngi ki paidbah baroh ban noh kylluid mynsiem na ka bynta kane. Ka SNSBH kan pyntip paidbah kumno ban lum ia kane ka synniang khnang ban ym don mano mano ruh ki ban ioh ban shim kabu kum ha kane ka por [pule ruh sla 4]


Shillong 19 Kyllalyngkot: Ka Synjuk Ki Nong synshar Shnong ka Bri U Hynniewtrep (SNSBH) ka kwah ban pynkynmaw sa shisien pat ba ka jing ialang jong ka Synjuk kan long ha ka 21 tarik mynta u bnai ha Wahingdoh Community hall, Shillong naduh ka por 11 baje mynstep ban iakren halor ki mat kiba ktah ia ka synshar ka khadar ka riti ka dustur jong u paid Khasi Pnar. Ki mat ban iakren ki long ka hukum jong ka High Court, ka jingpyn kylla ia ka Rule 20 (B) jong ka Meghalaya Services (Conduct) Rules bad bad kiwei kiwei de. La kyrpad ia baroh ki Rangbah Shnong/ Nongsynshar Shnong bad kumjuh ruh ia ki nongkit kam shnong ba kin ia pyllait por khnang khnang ban wan poi sha kane ka jingialang, la ong u Bah R. L. Blah u Genl. Secy ka SNSBH.


Shillong, 20 lyngkot: Ka Mawlong Area Welfare Development Association (MAWDA) ha ryngkat ka jingtreilang bad ka Dorbar Shnong Mawlong, Umterlen, Mawlong-Sepngi bad Nongthymmai Nongtluh ki la rai ban khang pyrshah ban thang khlaw, ban shoh doh ne ber bih ber dawai ha ki wah, ban pom dieng pom siej pathar ha ki khlaw shnong ne raid bad ia kiba thang lyngkha ne kper ki dei ban pynkhuid shwa harud ha kiar bad sawdong sawkun jong ka ban lait na ka jingpur ka ding shawei. Kine ki rai ba la shim da ka MAWDA bad kine ki Dorbar Shnong ha ka jingialang kaba la long ha ka 14 tarik mynta u bnai, ki la shim ruh ia ki rai ban kyntu ia ki nongshong shnong kin shimkhia da lade ia kine ki jingpynbna bad la kyntu ia baroh ki nongshong shnong kin ai ka jingiatreilang. Kane ka jingialang ka la rai ruh ban khang pyrshah ban iaid palat por 10:00 baje mynmiet khlem kano kano ka daw ba biang, la khang pyrshah ban pynieng kali kulmar ha ki jaka bakyndong ha ka por miet bad tem jingtem pynsawa palat por, la khang pyrshah ban hylla ne kren ktien khlemakor hapoh shnong pohthaw, la khang pyrshah ban die kyiad ne kino kino ki jingpynbuaid hapoh shnong pohthaw, la khang pyshah ban shong miet ha lynti ne surok shnong khlem kano kano kakam, la khang pyrshah ban teh Muid ne Masi ne ban pyllait lan kino kino ki jingri hapoh shnong pohthaw, la khang pyrshah ban ai jaka sah miet ia ki bar jylla hapoh shnong pohthaw khlem da ioh kano kano jingbit na ka Dorbar shnong ne bor ai bad kino kino kiba ai jaka sah lada jia eiei kin kitkhlieh hi da lade, la khang pyrshah ban buh nongtrei bar jylla hapoh shnong pohthaw khlem kano kano jingbit na ka Dorbar Shnong bad kino kino kiba wanrah ki nongtrei nongbylla nabar ki donkam ban ioh ka NOC na ka Dorbar Shnong ha ryngkat jingpynithuh bad ka soskular da ki trai kiba wanrah ia ki nongtrei bar jylla. Nalor kine, la rai ban kem bad yn pynshitom katkum ka ai ia ki nongtuh nonglute bad yn kem bad yn aiti ha ki bor ai ia kino kino ki bar shnong kiba wan pynkulmar shnong ne kiba leh/iaid palat por/ khlem kano kano ka kam bad la kyntu ia baroh ki nongshong shnong kin shimkhia ialade ia kane ka jingpynbna bad iatreilang na ka bynta ka bha ka miat ka shnong ka thaw. Kine ki jingpynbna kin treikam noh mardor naduh ka 14 tarik mynta u bnai bad kane long ruh kum shibynta ka jingpyntip sha ki paidbah kin ioh tip shaphang kine ki jingpynbna, ong u kyrwoh ba la phah da u Bah K S. Dkhar, Secretary Dorbar Shnong Mawlong bad General Secretary ka MAWDA.


Shillong, 20 lyngkot: 7 tylli ki shuki MDC ki la sah thylli mynta, 6 tylli na ki ka dei ha KHADC katba kawei pat ka dei ha JHADC. Kitei ki shuki ki la sah thylli noh hadien ba 7 ngut ki MDC kiba long ha ka juh ka por kum ki MLA ki la risai noh na ka kam MDC jong ki hadien ka sorkar ka la wanrah da ka Prevention of Disqualification (Members of Legislative Assembly, Megha laya) (Amendment) Act, 2015 kaba la mynjur da ka jingbun paid ha ing dorbar thaw-ai ka jylla. Hadien ka jingthylli noh kitei ki 7 tylli ki shuki MDC ka sorkar mynta ka la pyrkhat ban pynlong noh ia ka elekshon shiteng samoi ha kaba la ioh jingtip ba ia ka elekshon lah ban pynlong noh ha u bnai Lber mynta u snem. Katkum ka jingkren u myntri ka tnad District Council Affairs (DCA) ka sorkar jylla u bah HDR Lyngdoh sha ki lad khubor u la ong ba kumba ka long mynta ka sorkar ka dang pynkhreh shaid shaid ban pynlong noh ia katei ka elekshon shiteng samoi. Lah ban pynkynmaw ba kham mynshuwa u myntri u la pynpaw ba ha ka jingshisha ia ka elekshon shiteng samoi dei ban pynlong hapoh 6 bnai naduh ba thylli ka shuki jong ki nongmihkhmat paidbah. Lah ruh ban pynkynmaw ba kham mynshuwa hadien ba u bah HDR u la krne ia kitei ki ktien u CEM ka KHADC u bah Pynshngain N Syiem u la kynthah kylla ha kaba u la ong ba u myntri u la shu kren tang da ka ktien khlem da kdew ia ki kyndon ai kiba ong kumta. Ha katei ka por u CEM ka KHADC u la ong ruh ba ym lah ban pynlong jubor ia ka elekshon khlem da ia mir jingmut bad ka KHADC namarba dei ka KHADC ka ban lut pisa ha kaba u la kyntu ruh ia u lat ka jylla ba u dei ban ia syllok ia ka KHADC shuwa ban pynbna ia ka elekshon. Hynrei haba jubab ia katei ka jingkrne u CEMba ka KHADC ka don hapdeng ka jingkyrduh pisa u bah HRD Lyngdoh u la ong ba ia ka jinglut jingsep baroh hap ban pynlut da ka District Council bad kumba long mynta u la ong ba ka sorkar kam don jingtip eiei ba ka KHADC ka kyrduh pisa hynrei u la ong ba don ki lad ba hap ban ia thaw lada ka KHADC ka wan ban ia kren bad ka sorkar. Lah ban kdew ba kumba long mynta ki la don ki Party kiba la pynkhreh lypa ia ki kyrtong jong ki kum ka seng Congress bad ka seng HSPDP, ka seng NCP ruh la ioh jingtip ba ka la pynkhreh ia ki kyrtong jong ka kumjuh ka UDP ha ki katto katne ki konstitwensi, bad kaba sah mynta ki ap tang ia ka por ba u Lat un pynbna ia ka elekshon shiteng samoi ha KHADC . Ha JHADC ka don tang kawei ka konstitwensi kaba thylli kata tang ha War-Jaintia hadien ka jingrisai noh u ma Stephan Mukhim uba dei u MLA katei ka konstitwensi. Lah ban pynkynmaw ba ki 6 tylli ki konstitwensi kiba lait ha KHADC ki long ka Sohiong kaba la risai u bah HDR Lyngdoh, ka Nongkrem ba risai u bah Ardent M Basaiawmoit, u bah Sanbor Shullai ka Laban Mawprem, u bah Metbah Lyngdoh ka Mairang, u bah K.P Pangniang ka Rambrai bad u bah Brolding Nongsiej ka Mawthadraishan.


Shillong, 22 lyngkot: Ka Synjuk jong ki Rangbah Shnong jong ka Ri Bhoi District, ka la rai ba kan nym ia trei lang shuh bad ka sorkar, ha ki kam bapher, kiba ka sorkar, ka don jingiadei bad ki paidbah, kaba kynthup ruh, ia kaba ki paidbah nongshong shnong, ba kin nym leit rung shuh sha ki ophis sorkar bad leit wad jingiarap na kitei ki tnat sorkar bapher. Ki lad khubor, ki iathuh ba ka jingialang jong ka Synjuk, kaba la long ha ka 19tarik mynta u bnai, ka la shim ia ka rai ba kan sam ia ki kot lyngkdop sha ki paidbah, halor ki jing ia tyngkhuh [bteng sla 7] jong ki dorbar shnong ha kine ki sngi bad hadien kata, kin sa pynlong ia ka jingialang paidbah ha Madan Pahamsyiem, Nongpoh, ha ka taiew kaba ar jong u bnai Rymphang bad hangtei kin shim ia ka rai ha ryngkat bad u paidlang jong ka Ri Bhoi. Ka rai jong ki dorbar Shnong, hi ka long beit ba kin sangeh lut ban ia treilang ha kino kino ki kam jong ka sorkar bad katei ka rai jong ki Rangbah Shnong, ka dei halor kine ki jing ia tyngkhuh kiba jia ha kine ki sngi, hapdeng ki Rangbah Shnong bad ka Kashari bad kumjuh bad kane ka sorkar Congress. Ha katei ka jingialang, la sngewthuh ba kin lum ruh ia ki Sengbhalang, ba kin ia treilang bad ki Rangbah Shnong, ba ka jingialeh kaba ki Rangbah Shnong, ki shim, ba ka long ka jing ia khih kaba tyngeh shisha, ba kan long kaba jop.


Shillong, 24 Kyllalyngkot: Ki dkhot ka Parliamentary Standing Committee (PSC) ba peit ia ka bha ka miat bad pynkup bor na Parliament ha kane ka sngi Saitjain kila wan ban iuhkjat ban jurip ia ki kam pynroi ka sorkar pdeng ha shnong Mawkdok kaba hap ha Sohra konstitwensi. Ia kane ka kyn hun la wan ban ialam da u Chairman u Ramesh Bais u MP ka Lok Sabha bad ha kane ka jingwan iuhkjat u la iakynduh bad iakren bad ki nongkyndong jong 12 tylli ki shnong kiba hap ha Laitkroh CR&D Block. Ha ka jingiakynduh bad ki nongrep, kine ki dkhot ka PSC ki la kyntu ia ki paidbah nongkyn dong ba kin shim kabu ia ki skhim ba la ai da ka sorkar pdeng ban kyntiew ia ka ioh ka kot jongki. Ki la pynshlur ia ki samla ki samhoi ba kin shim kabu na ki skhim ka sorkar pdeng kum ka MUDRA, MNREGS, Jan Dhan Yojana, Atal Pension Yojana bad kiwei, kiba la pyntreikam ka sorkar India ban plie lad ia ki ban seng kam seng jam. Ki la khot ruh ia ki paidbah katei ka thainn ban leit kynduh ia ki bank manager bad ki post master ban wad jingtip halor ki skhim sengkam bad jingai myntoi ia ki briw ba la leh da ka sorkar pdeng bad ban wad ruh ia kiwei ki skhim jingiarap. Ki dkhot ki la ban jur ia ka jingdonkam ban don ka jingnang jingstad bad kyntu ia ki kmie ki kpa bad kiba kham heh kham san ban phai khmat kyrpang ia kane ka bynta na ka bynta ki khun ki kti jongki. Ha kane ka sngi la don lang ki ophisar ka sorkar jylla kynthup ia u Commissioner& Secretary ka Social Welfare u T.Dkhar, ki nongmihkhmat na ka State Bank of India (SBI) bad ki dkhot na ki Self Help Groups jong ka thainn.


Shillong, 25 lyngkot: Lashai ka sngi ka 26 tarik u Kyllalyngkot kaba dei ruh ka sngi ba ka ri India ka rakhe ia ka sngi Republic ka Synjuk ki Nong synshar Shnong ka Bri u Hynniewtrep (SNSBH) kan rakhe ia katei ka sngi da kaba pynsoi kyrteng ia ki paidbah bad da ka jingtah jingthoh ha ki kynroh ha kylleng ki jaka. Katei ka jingpynsoi kyrteng kan sdang na manla ki shnong ki shnong bad kumjuh ruh ka jingtah jingthoh ha ki kynroh shnong. Katkum ka jingiathuh ki nongialam jong katei ka Synjuk ki laong ba ia katei ka kam lapynbeit ba manla ki shnong kidei ban leh ha manla ki shnong ki shnong bad ha ki jaka paidbah kum ha iew ne ha Khyndailad dei ban pyndep da kito ki shnong kiba don markhap bad kitei ki jaka. Lah ban kdew ba katei ka sienjam ba ki Rangbah shnong ki shim ka dei hadien ka rai jong ka high Court kaba la mih ha ka 13 tarik mynta u bnai bad kumjuh ka rai jong ka sorkar kata ban khanglad ia ki nongtrei sorkar ban bat kam rangbah shnong lane ban long dkhot ha kino kino ki kynja seng da kaba pynkylla thymmai ia ka Meghalara Service and Conduct rules. Lah ruh ban kdew ba ki Rangbah Shnong ki la ai por ia ka sorkar hapoh ka 5 tarik u bnai ban wan ba ka dei ban weng noh ia katei ka jingpynbna jong ka lym kumta ki la byrngem ban shim da ka lynti kaba tyngeh. Ka Synjuk ka dawa ba dei ban weng noh ia ka jingpynbna kaba la mih ha ka 15 tarik Kyllalyngkot 2016 kaba khang pyrshah ia ki nongtrei kam Sorkar ban don bynta ha ki kam Shnong bad kiwei kiwei de, hapoh ka 05 tarik Rymphang 2016 bad ha kajuh ka nongrim, ka Sorkar kam dei ruh ban pdiang ia ka jingai jingmut jong ka Meghalaya High Court ban thaw ain/ordinance halor ki Dorbar Shnong , ong u Dr.Werlok Kharshiing haba ia kren bad ki nongthohkhubor ha kine ki khyndiat sngi ba la dep.


Shillong, 27 Kyllalyngkot: U Lat ka jylla u V Shanmuganathan u la ong bun na ki briew ha kane ka juk mynta ki bym ioh iohi ne sakhi shuh ia ka jingialeh laitluid, ka lah ban long tang ka jingjia phoh sniew. Haba kren ha ka jingrakhe ia ka sngi Republic Day kaba 67 ka ri ha kane ka sngi Balang ha madan Polo, u Lat ka jylla u la ong ba kane ka Republic Day ka dei ka sngi ban kynmaw kyrpang ia kito baroh kiba la lenlade ban pynioh ia ka jinglaitluid ka India na kti jong ki phareng. Ha kane ka jylla, U Tirot Sing, U Kiang Nangbah bad u Pa Togan N. Sangma, ki dei ki riew lenlad kiba iakhun pyrshah ia ka jingsynshar donbor jong ki phareng. Wat la, ki don bun ki jingeh kiba don hakhmat ka jylla hynrei, ka jinglong ka suk ka sain ka long kaba dang biang ha kane ka jylla haba bishar ha baroh ki liang. Baroh ki tamasa ba kham heh la rakhe da ka jingkmen bad ka jingiphuh iphieng. Ka jingpynlong ia ka elekshon shiteng samoi ha Chokpot Assembly ha u 2015 bad ka Nongstoin Assembly Constituency ka long kaba suk kaba sain. Ngi dei ban kynmaw ba ki don ki jingsngew khia khamtam ha rilum Garo Hills. kane ka jingtynjuh ia ka jingshngain ka ri, dei ban leh da kaba tyngeh. Ki pulit ka jylla, ryngkat ka jingtreilang bad ki bor pulit ka sorkar pdeng ki la leh ia ka kamram kaba dei ban ai jingiaroh ban rat dyngkhong ia ki kam pyntriem , la ong u Lat. U Lat u la ong ba dei wad da ki lad ki lynti kiba tyngeh ban pyndem noh ia ki kam pyntriem ha ka jylla khnang ban wanrah ia ka jingsuk jingsain bad ka roi ka par kaba sted. Ha kajuh ka por, u Lat u la ong ba ka sorkar ka plie rynghanng ia ka jingkhang ban iakren bad ki kynhun pyntriem khnang ba kin sangeh noh ia ki kam pyntriem. Kum ka jingbud ia kane ka lynti, ka seng kiengatiar ka United Achi k Liberation Army (UALA) ka la wan shakhmat ban iasoi ia ka jingiateh kular ne ka Text Agreement ha ka 18 tarik Nohprah, 2015 bad ka sorkar ka dang pyndep ia kaba donkam ban ai jingiarap ia ki. Kane ka dei ka lynti kaba biang bad kan bud nuksa ia kiwei ban wan shakhmat da kaba pynkut noh ia ki kam pyntriem. U Lat la kren ruh ia ki kam iakajia pud ka Meghalaya bad ka Assam, kaba dang iaid ha ka jingiakren haduh kine ki sngi. Watla ka jingpyrshang ban pynbeit ia ki jingeh kiba la neh slem, ka dang iaid hapdeng kine ki ar tylli ki jylla, ka jinglong jingman ha ki khappud ka la long kaba jai jai. U la ong ba ka jinglong jingman ha khappud ka India bad ka Bangladesh ka la kham biang. Hadien ba la iasoi ki Myntri Rangbahduh ka ri India bad ka Bangladesh, ban pynbeit ia u pud u sam kaba dang iaid haduh kine ki sngi, ka jylla Meghalaya kan sa ioh 241 akar ki jaka katba ka Bangladesh kan sa ioh 41 akar. Ka Meghalaya kaba don ha khappud, kan lah ban shim kabu na kane ka jinglong jingman ban plie ia ki lad khaii pateng bad kane ka ri ba marjan. U Lat u la kren ruh ia ka jingpyntreikam ka sorkar jylla ia ka skhim iarap ha ka iew ka hat ia ki nongseng kam ia ki briew ka jylla ka Megha Livelihood & Access to Markets Project bad ruh ka Pradhan Mantri Mudra Yojana (MUDRA) ka sorkar pdeng. U la kren ia ka Swachh Bharat Mission kaba pyntreikam ha u snem 2014 ban pynlong ia ka ri India kaba khuid tam. Haduh mynta ki don 2,079 ki shnong kiba la lait na ka jingleit oh pathar (open defecation free (ODF)) , la ong u Lat. Ha kane ka sngi, to ngin kynmaw bad iaroh ia ka shnong Mawlynnong kaba la long kawei ka shnong kaba khuid tam ha Asia , la ong u Lat. U la kren ia ki lai tylli ki skhim kynthup ka Pradhan Mantri Suraksha Bima Yojana, Pradhan Mantri Jeevan Jyoti Bima Yojana bad ka Atal Pension Yojana na bynta ki paidbah bad u la kyntu ba ki dei ban shim kabu ia kine ki skhim. U la ong ba ka Meghalaya State Commission for Women bad ka Meghalaya State Commission for Protection of Child Rights ki la leh ia ka bynta ba kongsan ban khang lad ia ki kam pyntriem ia ki kynthei bad ia ki khynnah ha kane ka jylla. Ka skhim Chief Minister s Social Assistance Schemes kaba ai jingiarap T. 500/ sha ki briew ba don ka jingduna dkhot kan long ka jingmyntoi ia kiba dei ban ioh ia kane. U la ong ruh ba ka jingpyntreikam ia ka Megha Health Insurance Scheme kan long ka jingmyntoi ia ki briew ba pang ba shitom bad 3,47,000 tylli ki longiing ki la dep pynrung ban ioh jingmyntoi na kane ka skhim. Ban pynbha ia ka pule puthi ha ka jylla, ki don 9 tylli ki Model School bad 20 tylli ki Residential school la plie nalor ki kolej bad kiwei ki skul. U la ong ruh ba ki don haduh 20,000 ngut ki samla kiba la shah hikai ban nang ban seng kam seng jam haduh mynta. U la ong ba ka sorkar ka la shim ruh ia ki lad ki lynti ban pynshlur ia ki nongrep ban pyndonkam da ka sboh mariang ha jaka ki sboh dawai namar ba ki pynsniew ia ka mariang. Ka jingpynlong ia ka lympung ialehkai ka South Asian Games ha kane ka nongbah Shillong ka dei kawei ka jingkynmaw ha kaba 8 tylli ki jait jingialehkai la pynlong ha Shillong bad kiwei la pynlong ha Guwahati na ka jingwan iashim bynta ki ri kum ka Afghanistan, Bangladesh, Bhutan, Maldives, Nepal, Pakistan bad ka Sri Lanka. Ha kane ka sngi, la pynlong ia ki prokram bapher bapher ha ka nongbah, ka jingiaid ki shipai, ki pulit, ki khynnah skul nalor kiwei pat ban pynphuh pynphieng ia kane ka sngi. La don ruh ka jingpyni ia ki tiar, ba la leh da ki tnad sorkar bapher bapher bad la sam ruh ia ki khusnam bapher bapher sha ki nongioh khusnam kum ia ka khusnam U Tirot Sing , Pa Togan N Sangma bad U Kiang Nangbah. La sam ruh sha ki pulit ia ki khusnam riew shlur bad kiwei kiwei.